ועדת הכלכלה, כנסת 20, פרוטוקול מספר 683, 2018-02-06 09:30

איתן כבל: אני פותח את הישיבה.

איתן כבל: ברשותכם, אני מתחיל את הדיון הבא בהצעת החוק.

איתן כבל: בעצם מה שהתחלנו זה התחלת הדיון סביב הצעת החוק.

איתן כבל: אני רק רוצה להזכיר שמדובר בהצעת חוק שמוביל אותה חבר הכנסת בצלאל סמוטריץ עם רשימה ארוכה מאוד של חברי כנסת מכל סיעות הבית, חלקם יושבים כאן, אני סוגר את הרשימה.

איתן כבל: הצעת חוק חובת סימון ופיקוח על בעלי חיים, התשע"ו–2016.

איתן כבל: אני אאפשר לך, כמובן, אדוני, להציג תכף את העניין.

איתן כבל: ברשותכם, אנחנו פשוט כבר בתוך התהליך של הדיון, אז אני אאפשר עכשיו לראש המועצה האזורית רמת נגב ערן דורון; ולאחר מכן – רועי פולקמן; ולאחר מכן – רוני מרום ראש המועצה.

<ישראל אסל: אני רוצה להגיד כמה מילים בשם המשפחה.

איתן כבל: אתם רשומים, חבר'ה, אני אאפשר לאדוני.

<ישראל אסל: תודה.

איתן כבל: פשוט, אתה יודע, בכל זאת ראש מועצה, מבלי חס וחלילה להמעיט מערכו של אף אורח.

איתן כבל: וכמובן שאני אאפשר לך לומר את דבריך.

איתן כבל: בבקשה.

<ערן דורון: כבוד היושב-ראש, תודה על הדיון החשוב הזה.

<ערן דורון: דיברנו יום אחרי התאונה המחרידה ליד כלא נפחא בשטחי המועצה האזורית.

<ערן דורון: משפחת כהן תושבי המועצה האזורית שלנו, והטראומה שאנחנו חיים איתה, לראות ביישוב, שהגיל הממוצע בו הוא 35 או 30, בית קברות של מישהו שחייו נגדעו במוות מיותר מלווה אותנו כמעט כל יום.

<ערן דורון: צריך לזכור את זה, זה היה יכול להימנע.

<ערן דורון: החוק הזה שחבר הכנסת בצלאל סמוטריץ מקדם הוא חשוב.

<ערן דורון: ואני חושב שבסוף יהיו גם פשרות, אבל צריך להתקדם כי הדבר הזה רק מונע את היכולת לייצר הרתעה, ואני מקווה שזה מה שהחוק הזה יעשה.

<ערן דורון: אני רק רוצה בהקשר לדיון הקודם, ואולי עוד רגע נגיע, מילה על החוק.

<ערן דורון: תראו, ב-2009 עשינו ניסיון ברמת הנגב והקמנו סיירת גמלים – בעלות של בערך 200,000 שקל בשנה, של שני רכבים שנעו בשעות החשיכה, שבהן יש את התאונות, במקומות שאנחנו יודעים שיש בהם ריכוזי גמלים שזה ליד ריכוזי אוכלוסייה שמחזיקה את הגמלים – וזה עבד.

<ערן דורון: ולכן, הפתרון שיכול, בעלות של 2.5 מיליון שקל בשנה לכלל הנגב, פותר את הבעיה הזאת כמעט במלואה, ב-95%.

<ערן דורון: הבעיה היא החיבור, משרד התחבורה שלא נמצא פה, לצערנו, אבל הוא גורם מרכזי, "הסיירת הירוקה", משטרת ישראל, כמובן.

איתן כבל: יש כאן נציג של משרד התחבורה?

<ערן דורון: אני לא רואה.

איתן כבל: אני ראיתי.

<ערן דורון: יפה.

<ערן דורון: משרד התחבורה, "הסיירת הירוקה", רשויות מקומיות, משטרת ישראל, משרד החקלאות כמובן.

<ערן דורון: כמובן משרד החקלאות שתמיד מסביר לנו למה הוא לא, הוא כמובן חייב להיות בפנים.

<ערן דורון: הדבר הזה עם איגום משאבים נכון, חקיקה של סמכויות למי שצריך לעשות את האכיפה הזאת, גמרנו את הבעיה.

<ערן דורון: סיירת גמלים ב-2.5 מיליון שקל פתיר.

סעיד אלחרומי: נעשה משהו.

<ערן דורון: והדיונים, שיבוב כזה, שיבוב אחר, זה נראה לי חסר היגיון.

איתן כבל: תודה, ערן, העניין ברור.

<ערן דורון: ואולי עוד מילה אחת.

<ערן דורון: אני יודע שיש דיבורים על זה שאין שטחי מרעה וכו', אני לא מצליח להבין את הטיעון הזה.

<ערן דורון: האם היעדר שטחי מרעה לגמלים, שזה נושא בפני עצמו, מצדיק את המצב?

<ערן דורון: הרי זה לא הגיוני.

<ערן דורון: זה לא הגיוני.

איתן כבל: תודה, ערן.

<ערן דורון: כמו שחקלאים שלנו מביאים את המזון אליהם, אותו דבר.

איתן כבל: אבל זה נושא שצריך לתת עליו את הדעת.

<ערן דורון: אבל אין קשר בין הדברים.

איתן כבל: לא התווכחתי.

איתן כבל: אם אין אז זה לא אומר – אבל גם זה דבר שצריך לתת עליו את הדעת.

<ערן דורון: בדיוק, נכון.

איתן כבל: תודה.

איתן כבל: חבר הכנסת פולקמן – לא פה; חברת הכנסת שרן השכל, בבקשה.

שרן השכל: תודה רבה.

שרן השכל: קודם כול אני באמת אתחיל ואפתח, איתן, תודה רבה על הדיון שאנחנו מקיימים היום, ורק להזכיר גם שהיום אנחנו חוגגים את היום למען בעלי חיים בכנסת.

איתן כבל: נכון.

שרן השכל: ואני מברכת את כל הדיונים שיתקיימו היום בכל הוועדות, וכמובן, יהיה דיון במליאה.

איתן כבל: שהיית לי זכות להקים שדולה.

שרן השכל: נכון.

איתן ברושי: אבל מעולם לא היה בעל חיים ששילמנו עליו כל כך בחיי אדם.

איתן ברושי: אתם מערבבים בין דאגה לבעלי חיים לבין חיי אדם.

איתן כבל: ברושי, ברושי.

איתן ברושי: עם כל הכבוד, אבל יש פה הרוגים.

איתן כבל: ברושי, סליחה, מה?

איתן כבל: היא אמרה משהו?

איתן כבל: היא בסך הכול - - -

איתן ברושי: לא, אני אומר, מה זה קשור להצעת החוק.

איתן כבל: אבל תסלח לי, ברושי, די.

סעיד אלחרומי: איתן, היא לא התחילה לדבר.

חיים ילין: מה אתה רוצה ממנה?

חיים ילין: מה אתה צועק עליה?

איתן ברושי: לא רוצה ממנה כלום, היא בסדר גמור.

איתן כבל: ששש, חברים.

סעיד אלחרומי: תן לה לדבר.

איתן ברושי: ראיתי פה הצהרות של צער בעלי חיים.

חיים ילין: אז מה היא אשמה?

איתן ברושי: שילמנו ביוקר על הגמלים, זה הכול.

שרן השכל: איתן, איתן, שני האיתנים.

איתן כבל: איתן לא דיבר כבר עשר דקות.

שרן השכל: נכון.

סעיד אלחרומי: אולי כבר עשר דקות.

איתן ברושי: זה לא מעט.

שרן השכל: אגב, רק רציתי, איתן, בקשר להערה שלך לפני כן שהקמת את השדולה למען בעלי חיים, עוד לפני שהייתי חברת כנסת הייתי מגיעה לימים האלו כשאתה היית מנהל את השדולה.

שרן השכל: ולאיתן ברושי, תאונות הדרכים - - -

איתן כבל: אל תדברי אליו, תתעסקי עם העניין עצמו, הוא עוד יגיב.

שרן השכל: תאונות הדרכים זה משהו, היום עם כל מה ששמענו, המקרים המזעזעים, האימא רבקה שדיברה פה לפני כן, כמוה יש עוד רבים.

שרן השכל: אני חושבת שאין חודש כמעט שאנחנו לא שומעים על תאונה כזאת או אחרת, קטלנית יותר או קטלנית פחות.

שרן השכל: עם זאת, בעלי החיים הם לא האחראים לתאונות הללו.

שרן השכל: יש שני דברים.

שרן השכל: הראשון זה בעלים של בעלי החיים וחוסר האחריות שלהם בשמירה עליהם, זאת אחריות שלהם; והדבר השני הוא אכיפה.

שרן השכל: אי-אפשר להגיד לגמל: אתה אשם בתאונת הדרכים.

שרן השכל: יש פה שני גורמים שצריכים לקחת אחריות על הדבר הזה.

<סיגל מורן: אגב, אחרי התאונה גם לגמל אי-אפשר להגיד כלום, הוא מת.

שרן השכל: נכון.

שרן השכל: אני לא באה בטענות לרשות המקומית, מאיפה להם המשאבים עכשיו לטפל בדבר חמור כזה.

שרן השכל: גם ככה הם נאבקים על מכלאות עם כלבים, עם חתולים, אז לבוא עכשיו לדרוש מהם גם לקבל עליהם גמלים, חמורים, סוסים, זה דבר בלתי הגיוני.

שרן השכל: ובאמת, קודם כול משרד החקלאות צריך לקחת אחריות על הדבר הזה, על האכיפה ביחד עם משטרת ישראל.

<סיגל מורן: זה לא עניין של משרד החקלאות.

שרן השכל: באמת, אני רוצה לשמוע איזה דברים משטרת ישראל עשתה בשנה האחרונה כדי למנוע את התאונות האלו.

שרן השכל: איתן, רק ראינו בשבועות האחרונים את כל המצב גם עם הגניבות בבסיסים בצה"ל והתפרעויות בכבישים בדרום, וכו', אז לבוא ולדבר עכשיו על גמלים, איפה האכיפה?

שרן השכל: איפה המשטרה נמצאת?

שרן השכל: החוק הזה הוא חוק מבורך, מזמן היה צריך אותו.

שרן השכל: קודם כול, בצלאל, אני מברכת אותך באמת על החוק הזה, כשהגעת אליי עם ההצעה מייד חתמתי עליה, זה משהו שנדרש.

שרן השכל: סימון אלקטרוני, תראו, נכון, אומרים: יכולים גם לבוא ולעקור את זה ודברים כאלו, אבל זה הרבה יותר קשה.

<ערן דורון: ברור.

שרן השכל: וסימון אלקטרוני גם הרבה יותר קל למצוא.

שרן השכל: קל לנו לבוא למצוא או שבב אלקטרוני עם קורא מגנטי, לוקחים את המס', מוצאים את הבעלים, ואז יש מישהו שאחראי למעשה.

איתן כבל: משפט אחרון, ברשותך.

איתן כבל: קחי שניים.

שרן השכל: ועם כל הבעיות בחקיקה שיש, ואנחנו שומעים, של הכרה, וכו', אי-אפשר להגיד: אתם לא אחראים על המקרים האלו.

שרן השכל: כן, בעלים, גם בדואים, גם יהודים, כולם, כל מי שבעל החיים הזה שלו צריך לבוא ולקחת אחריות, בלילה לשים אותם בתוך אזור מסוגר.

שרן השכל: אבל גם לבוא בהצעת חוק ולפגוע בבעלי חיים, לדרוש, אם זאת קשירה של 24 שעות, זה משהו בלתי הגיוני.

שרן השכל: כן, צריך לתת להם שטח מרעה או שטח מרעה מסוגר, או משהו שאם במידה שהוא בורח משטח המרעה יש אפשרות לאכוף את זה.

איתן כבל: תודה.

שרן השכל: אז אני אומרת, אי-אפשר להאשים את בעלי החיים.

שרן השכל: אנחנו צריכים ליצור מסגרת חקיקה שמטילה את האחריות על רשויות האכיפה ועל הבעלים, ולראות איך אנחנו מונעים את המקרים המצערים האלה להבא.

איתן כבל: תודה, שרן.

איתן כבל: עכשיו ידבר רוני מרום ראש המועצה מצפה רמון; ואחריו – ג'מעה אזברגה; ואחריו – עורך-דין ישראל אסל.

<רוני מרציאנו מרום: תודה.

<רוני מרציאנו מרום: איתן, אני רוצה להגיד לך תודה ולחבר הכנסת בצלאל על קידום הצעת החוק.

<רוני מרציאנו מרום: הצעת חוק חשובה ביותר, רק אני מקווה שהתהליך הזה יסתיים במהרה.

<רוני מרציאנו מרום: אנחנו מדברים על שאלה, ואני לא מחדש לאף אחד שום דבר, שהיא פיקוח נפש, זה ברור.

<רוני מרציאנו מרום: והייתי מחבר לזה עוד דבר אחד שזה שאלת המשילות של מדינת ישראל בחבל הארץ שנקרא נגב.

<רוני מרציאנו מרום: הדברים קשורים האחד בשני, והיעדר משילות הוביל במקרה הזה של הגמלים לפיקוח נפש, וצריך באמת לתת לזה מענה מהר ככל הניתן.

<רוני מרציאנו מרום: בקיצור נמרץ.

<רוני מרציאנו מרום: אין ספק שהפתרון הוא פתרון כולל, והוא מכיל בתוכו, כפי שאמר חבר הכנסת איתן, הרבה מאוד מרכיבים.

<רוני מרציאנו מרום: אבל לקשור את הכול יחד ולהתנות את האחד בשני זאת הדרך הבטוחה שהדברים לא יקרו.

<רוני מרציאנו מרום: ולכן אני אומר, פתרון כולל כן, סימון תחילה.

<רוני מרציאנו מרום: עם זה הייתי רוצה לצאת מהדיון הזה, כשאנחנו אומרים: פתרון כולל כן, ואז על כל הרבדים של הפתרון לדון ולקבוע ולהחליט.

<רוני מרציאנו מרום: אבל כדי לצאת לדרך וכדי לשנות את המציאות מחר בבוקר, סימון תחילה, עם זה הייתי רוצה לסיים.

איתן כבל: תודה לך, אדוני.

איתן כבל: חבר'ה, כל מי שנרשם, לא צריך לשלוח לי כל פעם עוד פתק, פתק, כאילו אני לא רואה.

איתן כבל: ראיתי.

איתן כבל: זה רשום, זה בסדר, כולם ידברו.

איתן כבל: נעשה את זה עכשיו כך, חבר הכנסת ג'מעה אזברגה, כפי שאמרתי; עורך-הדין ישראל אסל; איילת נחמיאס ורבין; לאחר מכן אני אבקש מבצלאל להציג; ואחר כך נמשיך.

איתן כבל: גם את רשומה, גם הבחור מ"רתמים", צור.

בצלאל סמוטריץ': איתן, רק ביקשתי שגם יהיה זמן לדון בחוק ולהצביע עליו.

איתן כבל: כן, אנחנו נתחיל עם זה.

בצלאל סמוטריץ': כי בסוף כולם פה מעבר לדיבורים גם רוצים שיהיו מעשים, נכון?

בצלאל סמוטריץ': אז תקצרו בדיבורים כדי שנגיע למעשים.

איתן כבל: בצלאל, זה שאנחנו באותו גובה לא אומר שאתה צריך להחליף אותי, אז בבקשה.

איתן כבל: אתה כבר מתחיל את הנאום.

איילת נחמיאס ורבין: זה היה אחד הטובים.

איילת נחמיאס ורבין: זה היה אחד המשובחים.

בצלאל סמוטריץ': אני מגדל קצת את השיער להיות טיפה יותר גבוה, אתה יודע, בסנטימטר-שניים.

איתן כבל: כן, אני יודע, ודאי.

איתן כבל: ברשותך, בוודאי בוודאי כשאדוני יפתח, הרי כל הדיון הוא בעצם, וגם כל מה שנאמר עד עכשיו לגמרי לגמרי מתכתב עם הדברים שהחוק מתייחס אליהם.

איתן כבל: בבקשה.

ג'מעה אזברגה: אדוני היושב-ראש, תודה רבה על הדיון החשוב הזה.

ג'מעה אזברגה: קודם כל אני משתתף בצערה של המשפחה.

ג'מעה אזברגה: גברתי, תדעי לך שגם אחד מהמשפחה שלי איבד את החיים שלו בתאונת גמל.

ג'מעה אזברגה: הוא לא מבדיל, כמו שאמרה יושבת-ראש המועצה שגב.

חיים ילין: לא שגב, בני שמעון.

<קריאה: סיגל.

ג'מעה אזברגה: סיגל מורן.

ג'מעה אזברגה: לא מבדיל בין ערבים ויהודים, בין מזרחים ואשכנזים, ברור לנו העניין.

ג'מעה אזברגה: אני בהחלט מסכים שהבעיה קיימת וצריך להתמודד איתה.

ג'מעה אזברגה: להתמודד איתה זה מצד אחד אנחנו מצמצמים את שטחי המרעה של הגמלים, אנחנו מדברים גם על שטחי מרעה של צאן; מצד שני אנחנו מצפים שהגמל הזה יחיה באוויר, בחלל, וזה לא ייתכן.

ג'מעה אזברגה: אני מסכים עם העניין של הסימון, אבל צריך לקחת את העניין הזה במכלול ולפתור את הבעיה.

ג'מעה אזברגה: אני מסכים איתך, אדוני היושב-ראש, שיהיה טוב לעשות את הדבר הזה ולדעת מי זה באמת הבעלים של הגמל.

ג'מעה אזברגה: אבל אי-אפשר, בעל גמל שבונה מכלאה, הורסים לו את זה מצד אחד, מצמצמים לו את שטח המרעה, מרחיקים אותו לאזור הכבישים.

ג'מעה אזברגה: בערבה הרוב המכריע של הגמלים היו באזור הנגב הדרומי, עכשיו צומצם, מתקרבים לכבישים, וזה פתח לתאונות.

ג'מעה אזברגה: סביר מאוד.

ג'מעה אזברגה: והלוואי שלא יהיו תאונות בכלל, הלוואי שלא ייהרגו אנשים בכלל, אבל הכי פשוט והכי קל – ולא לבוא ולהאשים את הקורבן.

ג'מעה אזברגה: אנחנו צריכים להתמודד עם הבעיה ולא לבוא רק ממנה.

ג'מעה אזברגה: זה שמסמנים לבד אני חושב שזה לא חכם ולא צודק ולא יפתור לנו את הבעיה.

ג'מעה אזברגה: זה מה שאני רציתי.

ג'מעה אזברגה: תודה לך.

איתן כבל: תודה, ג'מעה, תודה, יקירי.

איתן כבל: עורך-דין ישראל אסל, בבקשה.

<ישראל אסל: בוקר טוב, תודה על רשות הדיבור.

<ישראל אסל: אני רוצה קצת להעמיק ולתאר את הטרגדיה, מה היא אותה טרגדיה.

<ישראל אסל: יש לנו משפחה, אני מבקש למסור מסר בשם משפחת אלמקייס.

<ישראל אסל: המשפחה התרסקה, פשוט כואב הלב.

<ישראל אסל: ילד בן שמונה שנלחמו על חייו, הוא מושתל כבד, נפצע קשה בתאונה; אחיו בן 14 ליאל נהרג בתאונה; האימא עדיין מאושפזת במצב קשה, ולא יודעים מה יהיה איתה.

<ישראל אסל: המצב הוא קשה מאוד מאוד מאוד, הטרגדיות הן טרגדיות שיימשכו וילוו את המשפחה לאורך כל החיים.

<ישראל אסל: אנחנו חושבים שהבסיס, אבן היסוד לפתור את כל הבעיה הזאת זה קודם כול זיהויי הבעלים.

<ישראל אסל: קודם כול כשאפשר לזהות בעלים ניתן יהיה להגיש נגדם תביעות נזיקין.

איתן כבל: אני רוצה לתקן כאן טעות שכולם חוזרים עליה, ברשותכם.

איתן כבל: השבב הוא לא כדי שנזהה אחרי שהאירוע התרחש.

איילת נחמיאס ורבין: בדיוק.

<קריאות: נכון.

איתן כבל: זה כל הזמן חוזר על עצמו.

איתן כבל: השבב הוא כדי שידע לו זה שבסוף הוא לא – זה לא משהו שנעשה מעצמו.

איילת נחמיאס ורבין: שלא יהיה, שלא יקרה אירוע.

איילת נחמיאס ורבין: זה ברור.

<ערן דורון: זה התהליך לפתור את זה.

<ישראל אסל: השבב הזה נותן גם פתרון למצב של אחר כך, אם קורית תאונה אז יודעים למי לפנות.

<ישראל אסל: אי-אפשר להשאיר את הנושא הזה כמו שהוא.

<ישראל אסל: המשפחה ביקשה להבהיר עוד נקודה אחת.

<ישראל אסל: כל כביש מצפה, כביש 40, צריך לטפל בתשתית שלו, התשתית היא לא כל כך טובה, אין תאורה, כביש חשוך, המון בעלי חיים.

<ישראל אסל: ניכר שיש הזנחה של הכביש הזה לאורך הרבה מאוד שנים.

איתן כבל: תודה, אדוני.

איתן כבל: חברת הכנסת איילת נחמיאס ורבין.

איתן כבל: ולפני שאני אאפשר אחרי זה לחבר הכנסת סמוטריץ, אנחנו גם נשמע את שמעון בוזגלו איש המשמר של הכנסת, שאחיו, זיכרונו לברכה, נהרג בתאונה עם גמל.

איתן כבל: בבקשה.

איילת נחמיאס ורבין: אני באמת אשתדל לקצר, כי אני רוצה שנגיע לחקיקה.

איילת נחמיאס ורבין: ערן דורון ראש המועצה האזורית נגב, כשעוד לא היה ראש המועצה האזורית נגב, צריך לומר, בא ודיבר איתי על העניין הזה.

איילת נחמיאס ורבין: ואני חושבת שאנחנו באמת עוסקים בבעיה מורכבת שיש לה פתרון לא מאוד מאוד מסובך.

איילת נחמיאס ורבין: אני זוכרת שכשערן דיבר איתי בהתחלה ואמרתי לו: מה, אתה רוצה לומר לי שגמלים, אין דרך לזהות אותם?

איילת נחמיאס ורבין: אנחנו באמת מדברים פה פוסט האפקט הקשה של מותו המיותר של ליאל אלמקייס, ובאמת ההתרסקות של המשפחה הזאת, אבל צריך להבין שבנגב כמעט כל יום מתרחשות כמעט תאונות כאלה.

איילת נחמיאס ורבין: כלומר, אנחנו פה כבר מדברים על משהו שקרה, אבל אנחנו חייבים לקדם את זה מהר.

איילת נחמיאס ורבין: אמר אתמול חבר הכנסת בצלאל סמוטריץ שמשרד החקלאות, חלק מהדברים לא היה רוצה שיהיו כאן בחקיקה, ואני אומרת: חברים וחברות, אין לנו זמן ואין מה להשתהות בדבר הזה.

איילת נחמיאס ורבין: ואני רוצה להוסיף עוד משהו על נושא הכבישים בדרום.

איילת נחמיאס ורבין: אתה ואני, איתן, טיפלנו לאורך תקופה ארוכה בנושא התאורה בכביש 31.

איילת נחמיאס ורבין: אנחנו לא יכולים יותר, אנחנו מתעסקים כל הזמן בקטל בדרכים, וזה מה שנקרא לא הקטל המיידי שבו התעסקנו.

איילת נחמיאס ורבין: אני אומרת לך, לא יעזור שום דבר אם לא תטופל התאורה בכבישי הנגב בצורה מהירה ומיידית.

איילת נחמיאס ורבין: גם כשיהיה סימון אנחנו עדיין נראה תאונות כאלה, זאת האמת, וצריך להתעורר, ומהר.

איילת נחמיאס ורבין: תודה רבה.

איתן כבל: תודה.

איתן כבל: תודה גם לך, גברתי, שקיצרת.

איתן כבל: שמעון, בבקשה.

<שמעון בוזגלו: אדוני היושב-ראש, לפני שלוש שנים היינו בדיון, ואני רוצה להגיד שאני מאוד מאוכזב.

<שמעון בוזגלו: אני מאוד מאוכזב כי היה דיון עם השר אורי אריאל, ואם היה נעשה משהו אז לפני שלוש שנים לא היינו צריכים את הדיון הזה היום.

<שמעון בוזגלו: וזה מיותר, כי עוד אנשים נהרגו סתם, כי לא עשו אז כלום.

<שמעון בוזגלו: אם לפני שלוש שנים היו עושים משהו לא היית מגיע לדיון הזה, לא היית צריך אותו בכלל, אבל לא נעשה כלום.

<שמעון בוזגלו: אנחנו מתכנסים, ואני מאוד מקווה שייעשה משהו, כי אם לא ייעשה כלום, נבוא לפה עוד פעם ולא יקרה כלום.

<שמעון בוזגלו: אחי לפני שלוש שנים נהרג מתאונה עם גמל, שני ילדים קטנים בני ארבע וחמש נשארו, תינוקת שנולדה שלושה חודשים אחרי זה, ולא נעשה כלום.

<שמעון בוזגלו: כמו שיש לך אחריות על הרכב שלך, אחריות על הכלב שלך אם הוא יעשה משהו, שאם יקרה משהו אז עושים משהו, אבל לא קורה כלום.

<שמעון בוזגלו: אתם לא עושים כלום, לא עשיתם כלום.

<שמעון בוזגלו: אני מאוכזב מהשר אורי אריאל, כי הוא לא עשה כלום.

<שמעון בוזגלו: כי אם הוא היה עושה לא היינו עושים פה כלום היום, לא היו מתים עוד אנשים.

<שמעון בוזגלו: אבל אנשים ממשיכים למות ואף אחד לא עושה כלום, וזה מה שקורה.

<שמעון בוזגלו: אם היו עושים אז לא היה קורה, אבל לא עשיתם כלום, שום דבר, סתם.

<שמעון בוזגלו: אז למה הדיון הזה?

<שמעון בוזגלו: כי אם היו עושים אז לא היה קורה כלום היום, לא היינו באים לפה היום, אבל באנו כי לא עשיתם כלום אז.

<שמעון בוזגלו: אז מה היום?

<שמעון בוזגלו: מה נגיד לאימא שלו ולעוד כמה?

<שמעון בוזגלו: זה לא היה קורה אם היו עושים.

<שמעון בוזגלו: למה יש לי אחריות על הרכב שלי?

<שמעון בוזגלו: למה יש לי אחריות על הכלב שלי?

<שמעון בוזגלו: אם אותו בעל גמל היה יודע שיש לו אחריות הוא לא היה נותן לגמל הזה להגיע לכביש, אבל זה לא מעניין אותו, מה אכפת לו, בגלל זה זה קורה.

איתן כבל: תודה, שמעון.

איתן כבל: אני רוצה, ברשותך, קודם כול לומר שהכנסת היא לא הרשות המבצעת.

איתן כבל: דברים שצריך שייאמרו, משרדי הממשלה הם אלה שהיו אמורים לטפל בעניין.

איתן כבל: אני רק יכול להבטיח לך דבר אחד, שכל עוד אני כאן אני לא ארפה מהנושא.

<סיגל מורן: אבל הם אפילו לא פה בדיון, משרד החקלאות.

איתן כבל: הם פה.

איתן כבל: ממשרד החקלאות הם פה.

<לאה ורון: הם פה, הם נמצאים, והם גם נרשמו לדיון.

איתן כבל: יש לי בקשה, שכל אחד יעסוק בעניין שלו.

איתן כבל: אני מנהל את הדיון, אני יודע להגיד את הדברים ולומר אותם בשיא חריפותם.

איתן כבל: סיגל, בבקשה.

<לאה ורון: הם נמצאים שם, יושבת פה היועצת המשפטית שלהם.

איתן כבל: ראיתי, בוודאי.

איתן כבל: סליחה, ראינו.

איתן כבל: חברות וחברים, רועי, אתה פשוט יצאת, תדבר עכשיו ואז אני אעבור לבצלאל שיפתח.

רועי פולקמן: יש לי רק שאלות לבצלאל.

איתן כבל: אז אם יש לך רק שאלות, אולי קודם כול בצלאל ידבר.

רועי פולקמן: כן.

רועי פולקמן: ואז אולי ניתן למשרדי הממשלה, כי אני לא רוצה - - -

איתן כבל: נכון.

איתן כבל: בצלאל, אני מעביר אליך את רשות הדיבור.

איתן כבל: ברשותך, אני רק רוצה לומר ולהזכיר שהצעת החוק הזאת המונחת כאן בפנינו היא רק כלי אחד.

איתן כבל: זאת אומרת, מי שנדמה לו, וזה מה שכל הזמן ניסיתי, לשנות את הטרמינולוגיה כאן, שחושב שהתקנת שבב – ועכשיו אני לא רוצה להיכנס אם זה באוזן או במקום כזה או אחר בגופו של הגמל, ויש ויכוח, גם ויכוח מקצועי בשאלה הזאת – ייתן את מענה.

איתן כבל: זה לבדו לא ייתן מענה, שיהיה ברור.

איתן כבל: זה כלי מתוך סדרה של כלים שחייבים שיתבצעו, אבל זה כלי הכרחי.

שרן השכל: איתן, אפשר להרחיב את החוק?

איתן כבל: זה אפרופו, איך אומרים, כבר התמחינו בעניין הזה.

איתן כבל: בבקשה, חבר הכנסת סמוטריץ.

בצלאל סמוטריץ': תודה רבה, אדוני יושב-הראש, מבחינתי הדברים של שמעון הם אחלה פתיח בשבילי.

בצלאל סמוטריץ': אני גם אומר את האמת, לי זה בוקר קשה מאוד, הייתי אמור להיות עכשיו בהר ברכה עם כל החברים שלי.

בצלאל סמוטריץ': אני פה כי אני חושב שבבחירה שלי, בדילמה שהייתה לי בבוקר, להציל חיים ולמנוע את ההרוג הבא זה יותר חשוב מלקבור חבר.

בצלאל סמוטריץ': אבל אני מתבייש – ואני מבקש סליחה משמעון וממשפחתו, ומרבקה, ומהמשפחה של ליאל – אני מתבייש בנו, גורמי הממשלה, אני שם את עצמי לרגע איתכם.

בצלאל סמוטריץ': הצעת החוק הזאת עברה בקריאה טרומית לפני שנתיים.

<רבקה כהן: שנתיים.

בצלאל סמוטריץ': והתקיים שולחן עגול לפני שנתיים.

בצלאל סמוטריץ': אגב, איתן, ההצעה הזאת כוללת לא רק את הסימון, ההצעה המקורית שמונחת עכשיו לפניכם כוללת כללי מותר ואסור, כוללת סמכויות פיקוח, כוללת הטלת חובות ואחריות פלילית.

בצלאל סמוטריץ': ואמרה נכון שרן, אי-אפשר להאשים את בעלי החיים, אבל מי שפושע בהחזקת בעל החיים הוא עבריין שצריך לשבת בכלא.

בצלאל סמוטריץ': תשמע, איתן, יושב כאן באולם אדם שהוא כאן כי הוא לא בכלא, שהגמלים שלו היו מעורבים בעשרות תאונות, שהוא אחראי באופן ישיר למותם של אנשים, ובאמת זה בגלל מחדל.

בצלאל סמוטריץ': ואגב, אני לא בא בטענות, אומרת לי המשטרה, אומרת הפרקליטות: אנחנו חקרנו ורצינו, אבל בהיעדר כלי חוקי שמאפשר לנו להטיל עליו את האחריות הפלילית, כי במשפט הפלילי צריך להוכיח למעלה מכל ספק סביר, וכשהוא מספר לנו סיפור שהוא מכר את הגמל בדיוק אתמול, אז מה לעשות, אני לא יכול לעמוד בנטל.

בצלאל סמוטריץ': ואם הוא ישב בכלא ועוד כמה חברים שלו ישבו בכלא, חברים של החברים האלה ישמרו על הגמלים שלהם שלא יגיעו לכבישים.

בצלאל סמוטריץ': עכשיו, למה אני אומר שאני מתבייש?

בצלאל סמוטריץ': ואני באמת אומר למשרד החקלאות, מזלי קצת, אמרת קודם כל אורי, אורי הוא מהמפלגה שלי ואני יכול להביא אותו לתמוך בזה למרות שאתם מתנגדים, ואני מלווה את התהליך הזה שנתיים.

בצלאל סמוטריץ': ראש קטן זה ביטוי עדין, אגב, לא רק למשרד החקלאות, משרד התחבורה, כל אחד.

בצלאל סמוטריץ': משרד החקלאות מתעסק רק במניעת מחלות.

בצלאל סמוטריץ': לא מעניין אותו שאנשים מתים ברחוב, הוא מתעסק רק במחלות.

בצלאל סמוטריץ': משרד התחבורה מספר לי שלשלט את הכבישים זה באחריות "נתיבי ישראל", ולרסס אותם שלא תהיה צמחייה זה באחריות של הסבתא שלו.

בצלאל סמוטריץ': ראש קטן במובן הכי קלאסי של המילה, ואנשים מתים על הראש הקטן הזה.

בצלאל סמוטריץ': אני אומר, באמת, אדוני יושב-הראש, נתנו שנתיים, ואני מצטער שנתנו שנתיים.

בצלאל סמוטריץ': אמרתי שאני מתבייש, ואני מבקש סליחה, אני מתנצל.

בצלאל סמוטריץ': אנחנו פשענו בחובתנו לשמור על חיים.

בצלאל סמוטריץ': אני, אני לוקח על עצמי את האחריות, בצלאל סמוטריץ, טעיתי שהייתה לי סבלנות ושאמרתי: ואלק, זאת דינמיקה וצריך להגיע להבנות ולתת לכולם לעבוד, וטחנות הצדק טוחנות לאט.

בצלאל סמוטריץ': טעיתי ופשעתי.

בצלאל סמוטריץ': ובהחלט יכול להיות שליאל נהרג סתם, והמשפחה שלו התפרקה סתם.

בצלאל סמוטריץ': ואני לא ישן עם זה טוב בלילה, איתן, במובן הכי פשוט של המילים.

בצלאל סמוטריץ': ואני רוצה לבקש, תראו, הנוסח שנמצא עכשיו בפנינו הוא רחב.

בצלאל סמוטריץ': למה הוא רחב?

בצלאל סמוטריץ': כי משרד החקלאות לא הביא את התקנות אחרי שנתיים.

בצלאל סמוטריץ': מספרים סיפורים, זה בדרך, זה בנסחות, זה במחלוקות, זה ב-RIA, ממציאים כל פעם איזו קללה אחרת למה הדבר הזה עוד לא קם.

איילת נחמיאס ורבין: נכון.

בצלאל סמוטריץ': יש הצעה כבר שמונחת פה על השולחן לנוסח יותר מקוצר.

בצלאל סמוטריץ': תראו, אני מבקש ממך, איתן, ההצעה חייבת לעבור היום קריאה ראשונה.

בצלאל סמוטריץ': היא חייבת לעבור שנייה שלישית עוד במושב הזה, עם כל הלחץ של התקציב.

בצלאל סמוטריץ': אני רוצה לבקש ממך, על מה שלא תצביע, תחליט ללכת על הנוסח הרחב שמונח בפנינו, יש לנו יכולת לתקן אחר כך בין קריאה שנייה ושלישית, שנצביע עליו, שאתה תקבע לוחות זמנים ברמת מפקד בצבא.

בצלאל סמוטריץ': ואתה עושה מילואים גם היום, אתה מכיר את זה, שבוע.

איילת נחמיאס ורבין: פחות - - -

בצלאל סמוטריץ': ושהיועצת המשפטית שלך בוועדה תיקח אחריות על התהליך הזה ותזמן את הדיון לעוד שבוע, ובשבוע הזה יתקבלו החלטות ויגיעו לנוסח מוסכם.

בצלאל סמוטריץ': ובעוד שבועיים-שלושה יהיה פה דיון ונעלה את זה לקריאה שנייה ושלישית, ונגמור את זה במושב.

בצלאל סמוטריץ': אחרי זה יוצאים לפגרה ארוכה עד אחרי יום העצמאות.

בצלאל סמוטריץ': נגמור את זה, וזה המינימום.

בצלאל סמוטריץ': אמרת בצדק שזה לא יפתור את כל הבעיות, ויש פה המון המון עבודה לרשות המבצעת, ואני מבטיח להיות ולשבת להם על הווריד כדי שהם יעשו את תפקידם בעניין הזה.

בצלאל סמוטריץ': אבל את המינימום שמוטל עלינו, ובזה אני כל כך מתחבר לזעקה של שמעון, זעקה של אח, אנחנו את חובתנו כחברי כנסת חייבים לעשות קודם כול בכובע שלנו כמחוקקים.

בצלאל סמוטריץ': ואחר כך כרשות מפקחת אנחנו גם נרד להם לווריד כדי לוודא שכשיהיו להם את הכלים, ולא יהיו להם תירוצים, מה שצריך לעשות ייעשה.

איתן כבל: תודה.

איתן כבל: קודם כול, תודה.

איתן כבל: לפני שאני מעביר את רשות הדיבור ואת השאלות לחבר הכנסת פולקמן, אני מחויב לעניין הזה, אני אעשה הכול כדי שזה יעבור במושב הזה.

איתן כבל: אני רק רוצה לומר לך ולמשרדי הממשלה, ואתם מכירים אותי בעניינים האלה, יש רגעים שאני מפסיק להתפשר.

איתן כבל: מי שרוצה להביא תקנות זה במסגרת המושב הזה.

איתן כבל: מה שלא יובא במסגרת המושב הזה - -

בצלאל סמוטריץ': יהיה בחוק.

איתן כבל: - - יסתיים בחקיקה.

איתן כבל: הרי הקשר הגדול של הממשלה זה עניין התקנות, זה לא דבר חדש, זה לא משהו שאנחנו עכשיו ממציאים.

איתן כבל: יש כאן מה שנקרא, מצד אחד הממשלה אומרת: למה חקיקה ראשית?

איתן כבל: אבל היא לא מבצעת את העבודה שלה כל הזמן פעם אחר פעם.

איילת נחמיאס ורבין: נכון, בדיוק.

איתן כבל: ולכן אני מתחייב בפנייך, בפני כולם - - -

חיים ילין: 1,500 תקנות מגיעות לפה בחקיקה פרטית, זה המס'.

איתן כבל: סליחה, חברי.

חיים ילין: אני עוזר לך.

איתן כבל: תודה.

איתן כבל: אני עושה הכול, כמו שאתה אמרת ואמרתי קודם, זה לא ייתן מענה על הכול, אבל את חובתנו – כי זה מסוג אותם דברים שאתה אומר שזה בידינו.

איתן כבל: חבר הכנסת פולקמן.

רועי פולקמן: ממש בקצרה כי אמר את כל הדברים בצלאל, אבל אני אגיד ככה, אני חושב שהבסיס – קראתי גם את הנייר של משרד החקלאות שלפחות לא מתייחס בכלל לסוגיה של בטיחות בדרכים, אז זה קצת תמוה בעיני ה-RIA, כי אפיון הבעיה שם הוא מחלות.

רועי פולקמן: אני לא רוצה לדבר על גרירת הרגליים של הממשלה, אבל זאת תמיד הייתה דוגמה קלאסית שכל משרד מסתכל על הפיל דרך הסנטימטר שהוא רואה ומאבחן את הבעיה ככה.

איילת נחמיאס ורבין: דרך החור של המחט.

בצלאל סמוטריץ': ברוצלה.

רועי פולקמן: כן, ברוצלה, וזאת הבעיה, וזה מה שקשור עכשיו.

רועי פולקמן: אתה יודע, אתה ממשלה, וברור שצריך להיות גורם אחד אחראי.

רועי פולקמן: אני רוצה להציע גישה פשוטה ברוח מה שאמר כאן חבר הכנסת סמוטריץ.

רועי פולקמן: העניין כאן היא האחריות הפלילית.

רועי פולקמן: יש דיון על שטחי מרעה, וכו'.

רועי פולקמן: צריכה להיות אחריות ברורה, אני לא מבין את הבעיה, כמו עם רכב, שאין סוגיה מתי עבר או לא עבר.

בצלאל סמוטריץ': נכון, יש מרשם.

רועי פולקמן: הרי יכול להיות שנתתי כבר למישהו ומישהו שילם לי והכול בסדר.

רועי פולקמן: עד שלא העברתי במשרד התחבורה את הרכב, אם הוא עושה תאונה החוק אומר מי אחראי.

רועי פולקמן: אחר תלך לבית משפט ותתנהל מול בית המשפט ותסביר את האירוע המיוחד, אותו דבר כאן.

רועי פולקמן: אני מבין שיש בעיית אכיפה מבחינת המשטרה והמחלקות הווטרינריות שגמל – בהתחלה שאלתי את עצמי מה ההבדל גמל לפרה, למה אין תאונות עם פרות?

<סיגל מורן: יש.

איתן כבל: יש, אבל מעט.

רועי פולקמן: או מעט תאונות?

רועי פולקמן: אוקיי, אז אולי אני פחות שומע על זה.

<אבי אזולאי: פחות קטלניות.

חיים ילין: ועוד איך.

רועי פולקמן: אבל יש מרעה סגור.

<קריאות: - - -

איתן כבל: ששש, חברים יקרים, הוא כולה תהה, לא צריך עכשיו את כל אחד עם המומחיות שלו לפרות.

רועי פולקמן: אני מקסימום מבין בעיזים כי הייתי תקופה רועה עיזים.

רועי פולקמן: בעיזים אני קצת מבין, הייתי בקיבוץ תקופה אחראי וטיפלתי קצת בעיזים.

איילת נחמיאס ורבין: אנחנו שותים חלב.

איילת נחמיאס ורבין: מומחיות טובה בגלל ששותים חלב.

רועי פולקמן: אבל חוץ מזה אני אומר שעם גמל אני מבין שזאת גם בעיה לבדוק את השבב הזה, בעיקר אם הוא על האוזן, שזה סיפור למדוד את זה.

רועי פולקמן: לכן אני אומר שיש פה שני דברים שבעיני הם ברורים, איתן.

רועי פולקמן: ואם צריך לתמצת, זה שיהיה זיהויי ברור, שבב שהוא במקום שבדקה יכול נציג וטרינרי, סלש, נציגי "המשטרה הירוקה" או המשטרה לבדוק ולזהות את הבן אדם; ומנגנון בחוק שמאפשר אחריות פלילית.

איתן כבל: תודה.

רועי פולקמן: אחר כך כל הגורמים האחרים ידאגו למרעה, כן קשירה, לא קשירה, את זה אפשר באמת לגמור בשבועיים.

איתן כבל: תודה.

איתן כבל: ברור.

איתן כבל: תודה, חבר הכנסת פולקמן.

איתן כבל: ברשותכם, לפני שאני מעביר לך את רשות הדיבור, מי מנציגי הממשלה מתייחס קודם כול להצעת החוק?

<אפרת אביאני: נמצאים פה גם נציגי השירותים הווטרינריים, שהם הגורמים המקצועיים שאחראים לנושא רישום וסימון גמלים בשירותים הווטרינריים.

<אפרת אביאני: ושוב, האחריות שלהם היא אחריות וטרינרית למניעת הפצת מחלות לפי החיקוקים שהם מוסמכים לפיהם.

בצלאל סמוטריץ': עם החוק הזה נסמיך אותם ליותר.

איתן כבל: שנייה, סמוטריץ.

<אפרת אביאני: קודם כול, באמת, היה לי מאוד לא נעים, התכווצתי פה למשמע דבריו של חבר הכנסת סמוטריץ.

<אפרת אביאני: אני חושבת שההגדרה "ראש קטן" ממש לא מתארת את ההתייחסות שלנו לסוגיות האלה.

<אפרת אביאני: אני בדיוק מסתכלת פה בפרוטוקול מ-2008 כשאני ישבתי פה בוועדת הכלכלה עם טיוטת תקנות בדיוק בסוגיה הזאת, כשאנחנו אומרים ליו"ר ועדת הכלכלה שבמקביל אנחנו רוצים לקדם תיקון, אז חשבנו שזה יהיה לתקנות התעבורה שקובע את חזקת הבעלות.

<אפרת אביאני: ב-2008 ישבנו פה.

איתן כבל: מי היה אז היושב-ראש?

<אפרת אביאני: יו"ר ועדת הכלכלה היה חבר הכנסת חסון.

בצלאל סמוטריץ': מה קרה מאז?

בצלאל סמוטריץ': אפרת, אבל את פה מ-2008, איפה היינו?

<אפרת אביאני: נכון.

<אפרת אביאני: אבל בסוף להגיד שהיועץ המשפטי ומנהל השירותים הווטרינריים הם אלה שאחראים לתאונות הדרכים בדרום עם גמלים זה קצת - - -

איתן כבל: הוא לא אמר.

איתן כבל: הוא לא אמר.

בצלאל סמוטריץ': אני דיברתי רק על השנתיים האחרונות מאז שאנחנו התחלנו את התהליך.

<קריאות: - - -

איתן כבל: חברים.

איתן כבל: בצלאל, אתה רוצה שנסיים עם זה לפחות?

רועי פולקמן: זה שמשנים ולא מסמנים גמלים בצורה ברורה, מה הבעיה עם סימון?

איתן כבל: סליחה, אתם רוצים שננסה לפחות?

איתן כבל: בבקשה.

<אפרת אביאני: בסוף הפקידות עושה מה שהיא יכולה.

<אפרת אביאני: ההצעות האלה הוגשו, לא אושרו על-ידי הוועדה.

<אפרת אביאני: בסופו של דבר יש תהליכים בממשלה, מה שנקרא RIA, זו החלטת ממשלה שמחייבת אותנו.

<אפרת אביאני: אנחנו לא יכולים לקדם שום חקיקה חדשה אם היא לא עוברת תהליך שנקרא RIA, תהליך של השפעת נטל רגולטורי.

רועי פולקמן: RIA זה חודשיים, קראתי את ה- RIAהזה.

איילת נחמיאס ורבין: כולנו מכירים את זה, מה את חושבת?

רועי פולקמן: עשינו RIA על מכון התקנים וזה לקח שלושה חודשים.

<אפרת אביאני: בסדר, אבל בסוף להגיד - - -

רועי פולקמן: זה RIA פשוטה, אין בה כלום, מכינים את זה בחודשיים.

רועי פולקמן: מה זה ה- RIAהזאת?

רועי פולקמן: זה תת-רמה.

שרן השכל: אבל לקח לכם שנתיים לעשות את זה?

<אפרת אביאני: אני רק רוצה להגיד שלהאשים את הפקידות זה לא לעניין.

שרן השכל: אבל זה שנתיים, שנתיים שלמות?

<אפרת אביאני: אין בעיה, אנחנו באים לפה כדי לספוג האשמות, בסדר, זה חלק מהתפקיד שלנו.

<אפרת אביאני: אני אומרת את זה לפרוטוקול.

איתן כבל: תאפשרו לה, חברי הכנסת.

איתן כבל: גם ככה היא עכשיו נמצאת פה - - -

איילת נחמיאס ורבין: רגע, אבל, סליחה, חבר הכנסת כבל, לא מחפשים פה את האשמים עכשיו.

בצלאל סמוטריץ': אני לקחתי אחריות על עצמי.

בצלאל סמוטריץ': אני פתחתי באחריות על עצמי.

איילת נחמיאס ורבין: אבל מותר לנו לבוא ולהגיד שמשרדי הממשלה מתמהמהים, מושכים רגליים.

רועי פולקמן: זה התפקיד שלנו, דרך אגב, בכבוד אל הפקידות, אבל התפקיד שלנו לפקח.

רועי פולקמן: זה לא עניין אישי נגדך, כמובן.

איילת נחמיאס ורבין: ברור שלא.

איילת נחמיאס ורבין: ואני רוצה להגיד לכם, התייחס כאן חיים ילין בנושא התקנות.

<אפרת אביאני: אני בטוחה, אבל אני גם צריכה להתייחס.

איילת נחמיאס ורבין: סליחה, אפרת, נושא התקנות הוא נושא אקוטי לא רק בנושא הגמלים, תחשבו כמה חוקים פה מחכים לתקנות.

איתן כבל: תודה.

איתן כבל: תודה, יקירה.

איתן כבל: בבקשה.

<אפרת אביאני: לגבי הצעת החוק של חבר הכנסת סמוטריץ, אני חושבת שהגענו להבנות טובות מאוד ולהסכמות לגבי הרוב המוחלט של הנושאים.

<אפרת אביאני: אפילו הצלחנו להביא את ההסכמות של משרד התחבורה לקביעת החזקה על האחריות הפלילית של בעל הגמל.

<אפרת אביאני: אנחנו לא מדברים פה על אחריות נזיקית, זה מטופל במסגרת אחרת.

<אפרת אביאני: האחריות הפלילית, שזה מה שמטריד פה, כי באמת בסוף האחריות לאכיפת דיני התעבורה ודיני העונשין לא מוטלת על משרד החקלאות, אבל משרד החקלאות כן אחראי לסימון מהשיקולים שלו, וכן יכול לנהל מרשם של בעלי חיים מהשיקולים שלו.

<אפרת אביאני: והמרשם הזה בהחלט כן יכול לשמש בסיס לקשירת הקשר לבעל של הגמל.

<אפרת אביאני: ואגב, לצורך העניין, גם לבעלות של כל בעל חיים אחר, יש לנו מרשם של בקר.

<אפרת אביאני: אנשים, המשטרה פונה, מבקשת פרטים של בעלי בקר, מקבלים פרטים, אין שום בעיה.

איתן כבל: עוד משהו?

<אפרת אביאני: מבחינתי רק לומר דבר אחד, התקנות מוכנות.

<אפרת אביאני: מבחינתנו אם היה אפשר ומחלקת נוסח החוק הייתה זמינה לנו אתמול, הן היו מוגשות היום לוועדה.

<אפרת אביאני: אז באמת להבין שאנחנו רואים בהצעת החוק הזאת הזדמנות מאוד חשובה.

<אפרת אביאני: תודה.

איתן כבל: עורכת-הדין אביאני, תודה, הבנתי.

איתן כבל: אני רוצה, ברשותך, לומר את הדבר הבא.

איתן כבל: הנה, אני אומר את זה כאן, אומר את זה לנו החברים.

איתן כבל: אני מתקדם.

איתן כבל: אני היום אעשה את כול מה שאני יכול כדי לעשות את ההקראה של הצעת החוק, אחד.

איתן כבל: דבר שני שאני רוצה להבהיר, הצעת החוק מבחינתי, אם הממשלה תדע להביא ותודיע לי, היום, מחר, יום חמישי, יום ראשון, שהתקנות מוכנות להנחה, אני אעכב את כל התהליכים האחרים ואנחנו נעסוק בתקנות עצמן.

<לאה ורון: ואתה תשקול ותחליט אם בחקיקה ראשית.

איתן כבל: בוודאי.

איתן כבל: הרי השיקול של אם בחקיקה ראשית או בתקנות זה אחרי שאני כמובן אעשה את ההתייעצות עם הייעוץ המשפטי של הוועדה, שלא יסתבר שזה כדרור ברחבה.

<מרב תורג'מן: אדוני, אבל ההיבט של האחריות הפלילית לא יכול להיעשות בתקנות, הוא חייב חקיקה ראשית.

בצלאל סמוטריץ': זה ברור.

חיים ילין: ברור שצריך חקיקה, אבל עד שאת מתקינה חקיקה ושמה תקנות - - -

איתן כבל: חברים יקרים.

איתן כבל: גברתי, תודה, את צודקת, אין ויכוח בשאלה הזאת, אבל יש הבדל בין להניח חוק במפתח כזה או חוק שהמפתח שלו הוא בממד הצר, ויש את - - -

רועי פולקמן: ואפשר לקדם את החוק לקריאה ראשונה?

איתן כבל: כן, זה מה שאני רוצה, שיהיה ברור, אני לא מתעכב.

רועי פולקמן: להפעיל לחץ על הממשלה.

איתן כבל: עד שאני לא רואה על השולחן את הדברים אינני מתכוון לתת או להסביר דברים שהייתי אמור או אנחנו כחברי כנסת או בית מחוקקים היינו אמורים לעשות.

איתן כבל: אבל, ברשותכם, כמובן שרוצים להתחיל את ההקראה, ואני אאפשר גם לאחרים.

איתן כבל: באופן עקרוני כבר סיימנו את המפתח הרחב של הדברים, אני רוצה להתחיל את ההקראה וההתייחסות תהיה לגופה של הקראה.

איתן כבל: בבקשה, גברתי.

<עליזה כהן: אני גרה במצפה רמון 56 שנים, אני מורה לנהיגה, חברת מועצה במועצה המקומית מצפה רמון, ואם לחמישה ילדים.

<עליזה כהן: כמי שנמצאת כל יום בכבישים מהבוקר עד הערב במסגרת עבודתי כמורה לנהיגה אני רוצה להראות לכם גם פן אחר.

<עליזה כהן: אני כאן כדי להגיד די, די להפקרות בכבישים.

<עליזה כהן: כל נסיעה בכביש שלנו, בכבישי הדרום זה הימור.

<עליזה כהן: הכבישים שלנו חשוכים, הכבישים שלנו מפחידים, בעלי החיים משוטטים, ומפחיד מאוד.

<עליזה כהן: אין תושב במצפה רמון ומהאזור בכלל שלא היה קרוב לתאונת דרכים או שלא ביצע תאונת דרכים עם בעלי חיים.

<עליזה כהן: כל יום שאנחנו כאן חוזרים הביתה בשלום אנחנו מודים על כך.

<עליזה כהן: גם בעלי עשה תאונה עם גמל, וברוך השם הייתה תאונת נזק.

<עליזה כהן: אני ברחתי ברגע האחרון מחמור משוטט על הכביש באמצע נסיעה על כביש חשוך.

<עליזה כהן: ילדיי שנמצאים על הכבישים האלה, כמו ילדי מצפה רמון האחרים וילדי נגב והדרום, נתקלים לא אחת בגמלים ובחמורים על הכבישים.

<עליזה כהן: ביישובנו התרסקה משפחה, כמו שהעליתם כאן, משפחת אלמקייס, ההורים עדיין בבתי החולים כואבים ושבורים, האימא לא יודעת שבנה נהרג בתאונת דרכים עדיין, האימא מורדמת.

<עליזה כהן: בני בכיתתו של ליאל אלמקייס.

<עליזה כהן: זה לא ייתכן, לא הגיוני שילדינו יקברו את חבריהם, לא ייתכן שהורים יקברו את ילדיהם, וסבים וסבתות יקברו את נכדיהם.

<עליזה כהן: כבישי הדרום משרתים לא רק את אוכלוסיית הדרום.

<עליזה כהן: לא הועלה כאן השימוש של החיילים, יש הרבה חיילים, מלא בסיסים במצפה רמון ובסביבה, והכבישים משרתים את החיילים ואת התיירים.

<עליזה כהן: מצב הכבישים שלנו, הכבישים שלנו הם דו-סיטריים, נתיב אחד לכל כיוון, יש עקומות חדות, יש דרכים מפוצלות, שדה ראייה לא טוב, אין שוליים תקינים, אין שטחי הפרדה, אין מעקות בטיחות, והכבישים חשוכים.

<עליזה כהן: אנחנו נתקלים לא רק בגמלים, אנחנו נתקלים גם בחמורים וגם בפראים.

<עליזה כהן: אין אכיפה, אין ניידות, לא רואים ניידות, אין קנסות, הפקרות, אין דין ואין דיין.

<עליזה כהן: נתוני הרשות הלאומית לבטיחות בדרכים - - -

איתן כבל: את חייבת לסיים, עליזה, אני רוצה להתחיל להקריא את החוק.

<עליזה כהן: כן, קצר, קצר.

<עליזה כהן: נתוני הרשות הלאומית העלו שיש בשנים האחרונות 15 הרוגים, למעלה מ-380 פצועים, ולמעלה מ-50 פצועים קשה מאוד.

<עליזה כהן: אני מכאן פונה למשרד החקלאות, נכון, הדיון היום על סימון בעלי החיים הוא חשוב, אבל חשוב גם לדעת להרחיק את אותם בעלי חיים מהכבישים, להרחיק אותם פנימה, להכניס אותם למכלאות, ולתוך מקומות מגודרים.

איתן כבל: אני חייב, כי כל הדברים האלה כבר נאמרו, ברשותך.

<עליזה כהן: שנייה אחת.

<עליזה כהן: דקה.

<עליזה כהן: אבל עוד דבר קטן.

איתן כבל: אני יודע.

איתן כבל: ברשותך, אני חייב את העניין שלשמו התכנסנו.

<עליזה כהן: משפט אחרון.

<עליזה כהן: אני מבקשת מכל משרדי הממשלה שנמצאים כאן ואמונים על הנושא החשוב הזה, שלבו זרועות, שימו את הפוליטיקה בצד, ופעלו ביחד למען ביטחון התושבים והחיים.

איתן כבל: תודה.

איתן כבל: מוחמד אבו פריחה.

ג'מעה אזברגה: הוא מתראיין לטלוויזיה בחוץ.

<קריאה: איציק צור.

איתן כבל: חברים יקרים, אני אאפשר לכולם, אבל זה תוך כדי.

איתן כבל: גם יוסי וולפסון, אני אאפשר, בוודאי.

איתן כבל: אני רוצה להתחיל את ההקראה, יוסי, תוך כדי אתם תוכלו לומר את הדברים שלכם.

חיים ילין: אתה רוצה להצביע היום?

איתן כבל: כן, אני רוצה להעביר את זה היום בקריאה ראשונה.

איתן כבל: כל הבעיות, ויש בעיות, שאף אחד לא יטעה, נדון בהן בקריאה השנייה והשלישית.

איתן כבל: ואני מקווה גם שבתוך התווך הזה משרד החקלאות או מי שאמון מטעם הממשלה יביא את התקנות.

איתן כבל: אני אשמח מאוד אם התקנות אכן יונחו.

איתן כבל: נתחיל את ההקראה.

איתן כבל: עד שהיועצת המשפטית תחזור, מאיר דויטש.

<מאיר דויטש: מוותר על הזכות, תודה רבה.

<מאיר דויטש: מבחינת "רגבים" חשובה יותר ההקראה.

איתן כבל: תודה.

איתן כבל: יוסי וולפסון מ"תנו לחיות לחיות", בבקשה.

<יוסי וולפסון: בראש ובראשונה, קודם כול, באמת כואב הלב על כל אדם שנהרג ועל כל גמל שנהרג בתאונות האלה.

<יוסי וולפסון: הגמלים היו שם לפנינו והמכוניות הצטרפו אליהם, ואנחנו לא נוותר על הגמלים בנגב, ואנחנו לא נוותר על המכוניות בנגב.

<יוסי וולפסון: ואת התאונות האלה צריך למנוע, ואנחנו יודעים איך למנוע אותן.

<יוסי וולפסון: אנחנו יודעים שגדרות בטיחות מונעות אותן, במיוחד אם יש מעברים מפוקחים או מעל הכביש או מתחת לכביש, או שניתן לפתוח רק על-ידי אדם, שהגמל לא ייתקע באמצע הכביש.

<יוסי וולפסון: אנחנו יודעים שאפשר למנוע אותן על-ידי סימון זרחני של הגמלים כך שיראו אותם מרחוק, בין אם הגמל הזה מסומן בשבב או בין אם הוא לא מסומן בשבב, ואת הסימון הזה אפשר לשים על גמל כשרואים אותו.

איילת נחמיאס ורבין: זה לא סותר.

איתן כבל: הוא לא אמר שזה סותר.

<יוסי וולפסון: ותאורה.

<יוסי וולפסון: יכול להיות שהנושא של הסימון של הגמלים בשבב יתרום לדברים, אני לא בטוח כמה הוא זה שייתן את התרומה הגדולה.

איתן כבל: הוא לא יכול להיות דבר בפני עצמו, זה ברור, אבל הוא הכרחי.

איתן כבל: אני לא נכנס עכשיו לדיון אם זה באוזן או במקום אחר, מה השיטה המקצועית שיודעת לתת את זה, כמו שלא עושים סימון בכלבים.

<יוסי וולפסון: כלבים, יש לנו מרשם כלבים.

איתן כבל: לא משנה, אני לא רוצה להיכנס לזה עכשיו, כשנגיע לתוך ההקראה.

<יוסי וולפסון: יש בהצעה כמה כללים שהם גורפים, הם לא מידתיים ולא יתרמו למניעת תאונות, אלא רק יפגעו בבעלי חיים.

<יוסי וולפסון: אחת הדרישות היא הדרישה לקשירת קבע או לכליאה של הגמלים.

<יוסי וולפסון: אנחנו נתקלים הרבה פעמים בבעלי חיים שכלואים בתנאים בלתי נסבלים.

<יוסי וולפסון: אבל גם אם התנאים נסבלים - - -

איתן כבל: יוסי, תקצר, כי אני חייב להתחיל את ההקראה.

<יוסי וולפסון: ממש עוד שלוש נקודות.

<יוסי וולפסון: חבר הכנסת סמוטריץ בוודאי מכיר את הפרשנות של רש"י לעניין חובת מנוחה בשבת.

איתן כבל: בצלאל, אני חייב את הנוסח.

בצלאל סמוטריץ': הנה, אני עם היועצת המשפטית שלך.

איתן כבל: אתם מעכבים אותי כדי להעביר את זה עכשיו.

<יוסי וולפסון: כליאה של בעל חיים, במיוחד גמל, זה דבר אכזרי, זה לא יפתור לנו את הבעיה כי יהיו הגמלים שימשיכו לשוטט, ורק ייפגעו הגמלים של אנשים שומרי חוק שלא יוכלו לצאת מהמרחב, וההתעללות תגבר.

<יוסי וולפסון: תפיסה והחזקה, תפיסה של גמל בדרך כלל זה באמצעות מנוף.

<יוסי וולפסון: הרשויות, אני לא יודע מי יטפל בזה, מי ישלם על זה, ואיך יחזיקו את הגמלים האלה במכלאות האלה, מאות גמלים.

<יוסי וולפסון: אנחנו יודעים את התנאים האיומים שיש לנו במכלאות של כלבים.

<יוסי וולפסון: אני רק רואה את משרד החקלאות או את הרשויות מתחילות להחזיק גמלים במכלאות, ועדיין יהיו תאונות.

<יוסי וולפסון: והמתת גמלים.

<יוסי וולפסון: סמוטריץ - - -

איתן כבל: בוא לא נתחיל עם זה, אני לא שם, יוסי, לא באנו לכאן כדי לתת מענה בעניין הזה.

<יוסי וולפסון: אסור להמית בעל חיים שהוא לא מסוכן.

איתן כבל: יוסי, כמו שאמרת, אתה יודע, נעשה את הכול, הכול, כמו שאנחנו עושים פה, כמו שהממשלה לא עושה את הכול כדי לעצור את התאונות, וכדי שלא יהיו לנו כל שנה למעלה מ-300 איש שנפגעים.

<יוסי וולפסון: צריך רק צעדים אפקטיביים שיעצרו את התאונות ולא - - -

איתן כבל: ברור, זה מה שאנחנו רוצים לעשות, וזה מה שיהיה.

איתן כבל: כמו שאמרתי, שיהיה ברור, הצעת החוק היא רק כלי אחד, חשוב שנזכיר את העניין הזה.

איתן כבל: כי אם לא תהיה תאורה ואם לא תהיה ההפרדה, כל הדברים האלה לא יעזרו, אז יהיה גמל שימות עם שבב, ויגרום למותו של אזרח שנוסע בכביש.

סעיד אלחרומי: כל שלוש שנים או כל שנתיים.

<יוסי וולפסון: ויהיו הרבה גמלים שימותו לא מתאונות, אלא על-ידי הרשויות.

איתן כבל: תודה.

איתן כבל: עד שיחזרו היועצים המשפטיים, מוחמד אבו-פריחה יו"ר איגוד מגדלי הצאן, בבקשה.

סעיד אלחרומי: הוא יושב-ראש בעלי הצאן.

איתן כבל: זה מה שרשמו לי בפתק.

איתן כבל: אם יש לו עוד תארים הוא יגיד.

<מוחמד אבו פריחה: קודם כול, בוקר טוב לכולם.

איתן כבל: בוקר טוב.

<מוחמד אבו פריחה: מכובדיי כולם, כולל היושב-ראש, בוודאי אנחנו נדבר בקצרה.

<מוחמד אבו פריחה: אנחנו לא מתנגדים לשום דבר שימנע תאונות בכבישים, לשום דבר, אלא אם הדבר הזה יזיק לבריאות האדם.

<מוחמד אבו פריחה: לא מתנגדים לשבב בתוך האוזן, ודיברנו עם הרופאים הווטרינריים, היינו בישיבה גם בבית דגן לפני חודש ימים, אנחנו לא מתנגדים.

<מוחמד אבו פריחה: גם לא באים להסתיר את בעל הגמל מפני החוק, לא, בשום פנים ואופן.

<מוחמד אבו פריחה: אנחנו גם משתתפים בצערה של המשפחה שנאבד לה ילד, מאוד כואב לנו.

<מוחמד אבו פריחה: לי אין גמלים.

<מוחמד אבו פריחה: אני רק מייצג אותם בדיבורים, אבל אין לי גמלים.

<מוחמד אבו פריחה: אבל כשאני שומע שגמל עלה על הכביש והרג בן אדם, או נהרג מהתאונה בן אדם, כואב לי מאוד, לא ישן בלילה.

<מוחמד אבו פריחה: לא רק חבר הכנסת שדיבר כאן, אנשים מדברים מכאב, אנשים מדברים גם לפעמים פוליטיקה ורוצים להיראות בתמונות כשהם מדברים על הגמלים.

<מוחמד אבו פריחה: אנחנו באמת מוכנים לשבת עם משרד החקלאות ועם הרשות להתיישבות הבדואים, וגם עם מע"צ או משרד התחבורה, מוכנים לבוא יחד עם ארבעה או חמישה גופים, נמצא את הפתרון המתאים על מנת שהגמלים האלה ימצאו את מקומם במקום מרעה מרוחק מהכבישים, מרוחק.

<מוחמד אבו פריחה: נכון שיש כבישים שאין להם תאורה, אבל גם הנהגים, אנחנו כאן לא נותנים שחרור, לשחרר את הנהג מהאחריות, כי נהג בא ונכנס בעמוד שבו מותקן אור, מה אנחנו נגיד?

<מוחמד אבו פריחה: נגיד שזה גמל?

<מוחמד אבו פריחה: זה לא גמל, אבל גם הנהג נכנס בעמוד, כי הדבר האנושי גם הוא צריך להיות.

איתן כבל: מוחמד, אמרת מספיק.

איתן כבל: איך אומרים?

איתן כבל: כל המוסיף, אומרים אצלנו, גורע.

איתן כבל: אמרת.

איתן כבל: תודה.

איתן כבל: אנחנו ברשותכם, עד שהיועצים המשפטיים יגיעו - - -

יעל כהן-פארן: אפשר, איתן?

יעל כהן-פארן: כי ניהלתי דיון אחר.

איתן כבל: כן, בבקשה.

יעל כהן-פארן: תודה רבה.

יעל כהן-פארן: איחרתי כי ניהלתי דיון בוועדת הפנים, שזה לא קורה הרבה, פעם ראשונה אפילו שזה קורה, בוועדת הפנים שיתנו לי לנהל דיון על הכלביות הרשותיות.

איתן כבל: או-אה.

איתן כבל: זה צולם כדי שזה יירשם לדורות.

יעל כהן-פארן: כן, יש מהפכה בוועדת הפנים.

יעל כהן-פארן: הכול מצולם.

איילת נחמיאס ורבין: חילופי הגברה.

יעל כהן-פארן: וזה לא יהיה הדיון הראשון.

איתן כבל: בבקשה, גברתי.

יעל כהן-פארן: קודם כול אני רוצה לציין שהיום אנחנו מציינים פה בכנסת את יום זכויות בעלי החיים, שאורגן על-ידי השדולה למען זכויות בעלי חיים, שאני בין הראשים שלה יחד עם חבר הכנסת איציק שמולי, חברת הכנסת יעל גרמן, וחברת הכנסת שרן השכל, שנמצאת כאן בדיון, חשוב לציין.

יעל כהן-פארן: אני רוצה לשים את הקונטקסט הזה בהקשר של הצעת החוק הזאת.

יעל כהן-פארן: אז כמובן שאין ספק שחיי אדם קודמים לכול.

יעל כהן-פארן: את זה נגיד ונאמר גם כראש השדולה למען זכויות בעלי החיים, ובזה אין ספק בכלל.

יעל כהן-פארן: אבל בהמשך לדבריו של יוסי וולפסון, אני חושבת שלשים חוק שבעצם מחייב איזושהי כליאה של בעלי חיים, הוא צריך להיות מידתי, וצריך למצוא את הדרך כמובן למנוע תאונות, הרבה פעמים זה קשור במבנה של הכביש שיכול להיות מותאם לדברים או הגדרה ואפשרות להגדרה.

יעל כהן-פארן: כי היום ידוע שאין אפשרות להגדרה של אזור שיהיה מתוחם ורחב מספיק דיו כדי לאפשר רעייה חופשית באזור מסוים וכמה דונמים לבעלי החיים האלה, גמלים, לכלוא אותם במקום קטן או להחזיק אותם קשורים כל הזמן הם פשוט לא יחיו את חייהם.

יעל כהן-פארן: צריך גם לחשוב על זה.

יעל כהן-פארן: אז אולי למצוא את המקום, את ההגדרות איך אנחנו מביאים לכך שיהיו חיים גם לגמלים, כמובן בלי שהם יפריעו לאדם שחיי שם, צריך למצוא את האיזון.

יעל כהן-פארן: הרי כל יום בעלי החיים כאן בכנסת אנחנו באים לומר שיש כאן בעלי חיים בסביבתנו בעולם שאנחנו חיים בו, ואנחנו לא יכולים להתעלם מהם, ואנחנו צריכים לאפשר להם את חייהם, ולתת להם כמה שאפשר חיים טובים.

יעל כהן-פארן: כי אנחנו גם חיים כאן בזכותם, צריך לזכור את זה.

יעל כהן-פארן: ולכן אני רוצה לומר שוב, לסמן אין שום בעיה.

יעל כהן-פארן: להגביל בתנועה, צריך לחשוב על מידתיות.

יעל כהן-פארן: תודה רבה.

בצלאל סמוטריץ': איתן, אני יכול רגע הצעה קטנה לסדר?

איתן כבל: חברים, אני רוצה להגיד מה אני רוצה לומר עכשיו, לא מה אתם תגידו לי ברגע זה.

איתן כבל: באמת, אני לא ילד, כבר עברתי פה, וכולם יודעים, ניסיון חקיקה יש לי לא פחות מאנשים שיושבים פה, אם לא יותר.

איתן כבל: יש שלב א', אני נותן לממשלה את ההזדמנות לטפל ולהסדיר את כל העניינים בתוך הטווח של החודש הבא, של שלושת השבועות הקרובים.

חיים ילין: אחרי קריאה ראשונה, שנעביר את זה.

איתן כבל: כן.

איתן כבל: תן לי.

איתן כבל: אני היום מעביר בקריאה ראשונה.

איילת נחמיאס ורבין: בדיוק.

איתן כבל: אני מקריא.

איתן כבל: אני לא מונע מאף אחד לבוא ולהתמודד עם השאלות לאחר מכן, אני משאיר את הדלת פתוחה.

איתן כבל: תבוא הממשלה עם שבב – יש את הזמן עכשיו להתווכח, עורכת-הדין אביאני, אני לא מתווכח איתך עכשיו, אני מבין שיש שתי סוגיות מרכזיות, אם לא שלוש, שצריך לתת עליהן את הדעת.

איתן כבל: את יודע, אנחנו כבר עשינו דברים יותר גדולים.

איתן כבל: אני לא מתכוון לנהל פה דיון, לא מ-2005, 2008, בינתיים אני המחלץ של החקיקה פה של כל אלה שלפניי, לכן אותו דבר יהיה כאן.

איתן כבל: אני עכשיו מתחיל את ההקראה, אף אחד לא יפריע לי בהקראה הזאת.

איתן כבל: כל התהליכים וכל השאלות המרכזיות, בוודאי שנעסוק בהן בין הקריאה השנייה והשלישית, מתוך תקווה שבעזרת השם עורכת-הדין אביאני, או כל גורם מוסמך אחר מטעם הממשלה, יביא לנו נוסח שנראה אותו מבעוד מועד, נוכל להתכתב איתו ולהביא אותו.

איתן כבל: תודה רבה, גברתי.

בצלאל סמוטריץ': איתן, אני יכול משפט?

בצלאל סמוטריץ': רק משפט.

איתן כבל: בבקשה.

בצלאל סמוטריץ': מתי נקבע הדיון הזה?

איתן כבל: זה לא חשוב עכשיו.

בצלאל סמוטריץ': לא, זה חשוב כלפיהם.

בצלאל סמוטריץ': לבוא הבוקר מצד גורמי הממשלה – אני רוצה להבהיר שאנחנו בסדר.

איתן כבל: אני מבין.

בצלאל סמוטריץ': יכולתם לבוא לפני שלושה שבועות.

בצלאל סמוטריץ': הדיון הזה נקבע לפני שלושה שבועות, זה כולל הנוסחים שנמצאים על השולחן שנתיים כבר.

בצלאל סמוטריץ': אז לבוא אלינו הבוקר בטענות שנחכה, שיהיה דיון, שנגיע להבנות, היה מספיק זמן לזה.

איתן כבל: תודה, חבר הכנסת סמוטריץ, עכשיו אתה זה שמעכב אותי.

איתן כבל: בבקשה, גברתי.

איתן כבל: בואו נתחיל, אם גברתי כבר על זה, אז אני אודה לך מאוד.

<מרב תורג'מן: אני על זה.

<מרב תורג'מן: כמובן שהנוסח שאני אקריא כרגע הוא נוסח שונה מהותית, קצר מהותית משמעותית גם ביחס לנוסח שמונח בפני חברי הוועדה.

איתן כבל: זה הנוסח, שנבהיר אותו גם לפרוטוקול.

איתן כבל: יש את הנוסח המקורי, יש את הנוסח שמשרד החקלאות והממשלה סברה שהיא רוצה, ויש את הנוסח המוסכם שהוא גם בהסכמתו – בשלב הזה - - -

בצלאל סמוטריץ': הוא מוסכם כמסגרת.

איתן כבל: עזוב, אני אומר את זה עכשיו, כבר הספקתי לומר את כל הדברים.

חיים ילין: כבל, מה שיש לנו פה כרגע זה הנוסח שמקריאים?

בצלאל סמוטריץ': לא.

איתן כבל: מה שהיא תקריא.

איתן כבל: חברות וחברים, זה מה שהיא תקריא, זה מתכתב עם דברים שנמצאים פה.

חיים ילין: בסדר.

<לאה ורון: סליחה, חבר הכנסת כבל, אני מבינה שלמול חברי הכנסת אין נוסח.

חיים ילין: נכון.

<לאה ורון: אני מבקשת מהעוזרים של חבר הכנסת בצלאל סמוטריץ להעביר לנו נוסח על מנת שנוכל להעביר לחברי הכנסת.

בצלאל סמוטריץ': אנחנו עושים משהו יותר קצר, זה במחשב הזה.

בצלאל סמוטריץ': איך מעבירים?

<לאה ורון: אני מבקשת לחכות כמה דקות עד שלפני חברי הכנסת יהיה נוסח.

בצלאל סמוטריץ': כן.

בצלאל סמוטריץ': איתן, תעשה תיק-תק, מישהו ידפיס בוועדה.

בצלאל סמוטריץ': אני בשלוש דקות בינתיים, ברשותך, ומרב, אם אפשר שהיועצת המשפטית תעקוב אחריי בעניין הזה.

איתן כבל: רק תקריא את הסעיף הראשון ונתחיל את הדיון.

<מרב תורג'מן: אני אקריא את סעיף המטרה.

<לאה ורון: בינתיים תדאגו, בבקשה, להמציא לחברי הכנסת נוסח.

<קריאות: - - -

איתן כבל: חברים, אני יוצא מגדרי, אל תפריעו לי.

איתן כבל: בבקשה.

<מרב תורג'מן: אני אקריא את סעיף המטרה.

<מרב תורג'מן: סעיף המטרה הוא דומה אך שונה מהסעיף המקורי.

<לאה ורון: שמול עיני חברי הכנסת.

<מרב תורג'מן: כן.

<מרב תורג'מן: לפני כן אני אתחיל עם שם הצעת החוק.

<מרב תורג'מן: כרגע, כפי שאני אקריא, הצעת החוק מדברת על גמלים בלבד.

<מרב תורג'מן: יש במסגרת הצעת החוק מוצעת סמכות להרחיב, להסמיך את השר להרחיב את ההגדרה של בעל חיים, אז אנחנו נבחן כיצד יהיה נכון לקבוע את שם הצעת החוק בהקשר הזה.

איתן כבל: בסדר גמור.

<מרב תורג'מן: האם רק לגמלים או לכל בעלי החיים, אנחנו נבדוק את העניין הזה.

איתן כבל: אני כמובן אעשה כל מאמץ שזה יהיה לכל בעלי החיים אם כבר אנחנו מתכנסים כאן.

איתן כבל: בבקשה.

חיים ילין: גם חמורים וגם סוסים מתרוצצים שם.

<מרב תורג'מן: זה סעיף המטרה.

בצלאל סמוטריץ': להסדיר את רישום הבעלות.

בצלאל סמוטריץ': לא מסדירים את כל הבעלות, מסדירים את רישום הבעלות.

<מרב תורג'מן: רישום בעלות.

<מרב תורג'מן: "תאונות ומפגעים", למה הכוונה במפגעים?

איתן כבל: זה צריך להיות תאונות, מפגעים ומחלות.

רועי פולקמן: מפגעים זה יכול להיות מחלות.

בצלאל סמוטריץ': זה בדיוק, שהחוק הזה לא עוסק במחלות.

סעיד אלחרומי: הוא לא עוסק במחלות בכלל, הוא דן - - -

שרן השכל: אז פגיעה באדם, ברכוש או בבעל חיים אחר.

איתן כבל: לא, זה לא משנה.

<קריאות: - - -

<קריאה: מניעת נזק.

בצלאל סמוטריץ': סיכון חיים.

רועי פולקמן: מפגעים זה כאילו להגיד הגדרה כללית יותר.

שרן השכל: כן.

<יוסי וולפסון: זה יכול לשמש גם - - - צער בעלי חיים - - -

בצלאל סמוטריץ': מפגעים בטיחותיים.

שרן השכל: באדם, ברכוש או בבעל חיים אחר.

<יוסי וולפסון: מניעת צער בעלי חיים, זה גם נושא שיכול מאוד לעזור בהסדרתו.

חיים ילין: זאת לא המטרה של החוק.

רועי פולקמן: רישום יכול למנוע גם התעללות, אם מחר מוצאים חיה שהתעללו בה אז גם.

<יוסי וולפסון: אם מוצאים חיה שננטשה, שהתעללו בה, אנחנו יכולים למצוא את האחראי.

איתן כבל: בוודאי.

<מרב תורג'מן: אם כך, מטרת חוק זה היא להסדיר את רישום הבעלות, הסימון וההחזקה של בעלי חיים כדי למנוע תאונות דרכים ומפגעים ולשם הצלת החיות.

בצלאל סמוטריץ': מפגעים בטיחותיים.

<מרב תורג'מן: כשאני חושבת על זה, השאלה היא אם אנחנו מסדירים פה את החזקה.

<מרב תורג'מן: אתה מסדיר גם את רישום החזקה.

בצלאל סמוטריץ': רישום.

<מרב תורג'מן: אבל זה לא מסדיר את העברת הבעלות או העברת החזקה מאחד לשני.

איתן כבל: לא.

חיים ילין: לא.

<מרב תורג'מן: ולכן זה לא תואם את הרציונל שעומד מאחורי הצעת החוק.

בצלאל סמוטריץ': לא הבנתי.

<מרב תורג'מן: העניין של הסדרת החזקה, אתה לא מסדיר את החזקה, אתה לא מסדיר את העברת החזקה או את שאלת החזקה.

<מרב תורג'מן: אתה מסדיר את רישום החזקה.

בצלאל סמוטריץ': אבל ברגע שאני קובע שמי שלא העביר הוא הרשום, אז אני בעצם מחייב אותו להעביר אם הוא רוצה להימלט מהאחריות הפלילית.

איתן כבל: נכון, זה כמו ברכב, להבדיל, בגלל שכל עוד הרישום לא הוסדר, יש אחריות.

איתן כבל: הוא יבוא, כמו שאמרת, אל בית המשפט ויסביר שהוא בתהליך הזה לא העביר כי הוא עוד חייב לו כסף או כי אני לא יודע מה, כמו שקרה לי, להבדיל באיזה עניין.

איתן כבל: כן, גברתי.

שרן השכל: זה גם נותן מוטיבציה.

בצלאל סמוטריץ': אפשר לכתוב את זה נורא פשוט, להסדיר את סימון, רישום, והאחריות הפלילית על בעלי חיים.

<ליאורה עופרי: זה סימון ורישום.

<ליאורה עופרי: זה יהיה בתחום של האחריות והחזקה.

<תמר קלהורה: אז רק באמת צריך לכתוב שזאת אחריות פלילית.

בצלאל סמוטריץ': כן, אחריות פלילית.

איתן כבל: בוודאי, זה הדבר הכי חשוב.

בצלאל סמוטריץ': להסדיר את הסימון, הרישום והאחריות הפלילית.

<מרב תורג'מן: אם כך, מטרת חוק זה היא להסדיר את הסימון והרישום של בעלי חיים כדי למנוע תאונות ומפגעים ולשם הטלת אחריות פלילית.

איתן כבל: יפה.

<יוסי וולפסון: אם אפשר תאונות מפגעים וצער בעלי חיים, איתן.

איתן כבל: תוסיפי צער בעלי חיים.

<מרב תורג'מן: הסימון, הרישום והבעלות.

בצלאל סמוטריץ': אבל שלא יגידו לנו אחרי זה שזה הפוך, איתן, אל תערבבו מין שאינו במינו.

איתן כבל: עזוב, אני לא רוצה להיכנס לזה עכשיו.

איתן כבל: בקריאה השנייה והשלישית אני אבחן את זה בצורה יותר מעמיקה, תרשום לפניך.

<מרב תורג'מן: שוב אני אקריא גם לטובתי כדי שאני אוכל לרשום את מה שהקראתי.

<לאה ורון: לטובת חברי הכנסת, שחבר הכנסת כבל יוכל להצביע.

<מרב תורג'מן: מטרת חוק זה היא להסדיר את הסימון והרישום של בעלי חיים כדי למנוע תאונות דרכים ומפגעים.

בצלאל סמוטריץ': כן, תאונות דרכים.

<מרב תורג'מן: ולשם הטלת אחריות פלילית.

בצלאל סמוטריץ': בדיוק.

רועי פולקמן: לא צריך לכתוב דרכים, כי תאונות זה רחב.

איתן כבל: תאונות דרכים תכתוב, עזוב.

איתן כבל: אם אחר כך נחשוב, בקריאה שנייה ושלישית שזה – בואו לא נהיה עכשיו – לא נצא מפה.

רועי פולקמן: בסדר.

איתן כבל: ברשותכם, יש הערות?

איתן כבל: תודה רבה.

איתן כבל: מי בעד הסעיף?

איתן כבל: מי נגד?

איתן כבל: מי נמנע?

איתן כבל: בעד – 9

איתן כבל: נמנעים – אין

איתן כבל: תודה.

איתן כבל: הסעיף אושר.

איתן כבל: רק תאמרי מי במקום מי.

חיים ילין: אני במקום פרי.

בצלאל סמוטריץ': אני במקום שמולי.

<לאה ורון: חבר הכנסת ג'מעה אזברגה הצביע במקום חבר הכנסת דב חנין, חבר הכנסת סעיד אלחרומי במקום עבד אל חכים חאג' יחיא, אתה הצבעת במקום מי, חבר הכנסת ילין?

חיים ילין: ינקל'ה פרי.

<לאה ורון: במקום פרי.

איתן כבל: ילין במקום פרי.

יעל כהן-פארן: אני במקום יוסי יונה.

<לאה ורון: שרן השכל במקום יואב קיש, נורית קורן במקום דוד ביטן.

איילת נחמיאס ורבין: ובצלאל?

<לאה ורון: בצלאל במקום שולי מועלם-רפאלי.

איתן כבל: בצלאל במקום שולי מועלם, ויעל כהן-פארן במקום יוסי יונה.

<לאה ורון: במקום חבר הכנסת יוסי יונה.

איתן כבל: תודה.

איתן כבל: נמשיך, חברים.

<מרב תורג'מן: סעיף 2, סעיף הגדרות.

<אורטל בלילתי: סליחה שנייה, זה לא מה שיש לנו באייפדים.

<מרב תורג'מן: נכון.

<קריאות: - - -

רועי פולקמן: יש את הנוסח הזה.

<אורטל בלילתי: לא קיבלתי אותו.

<קריאה: יש נוסח חדש?

איתן כבל: כן.

איתן כבל: תביאי לפחות עוד עשרה עותקים.

<לאה ורון: בבקשה, יש חברי כנסת שלא קיבלו.

שרן השכל: גם למשרדים.

<לאה ורון: אם אפשר גם למוזמנים.

איתן כבל: כן, בוודאי.

איתן כבל: הלאה, הגדרות.

<שמוליק דוד: האם אפשר להגיב להגדרה?

איתן כבל: בבקשה.

<שמוליק דוד: אני מציע לכתוב גמל או בעל חיים חקלאי, ואני רוצה לנמק למה.

<שמוליק דוד: אני עובד עם מגדלי הגמלים.

<שמוליק דוד: העניין הוא מאוד פשוט, משרד החקלאות הבטיח מזה שנים להסדיר את ענף המרעה.

<שמוליק דוד: חבר כנסת אלמוני בשם אורי אריאל הגיש הצעת חוק להסדרת המרעה ב-2009.

איתן כבל: נכון.

<שמוליק דוד: שר החקלאות בשם שלום שמחון הגיש הצעת חוק ממשלתית ב-2010.

<שמוליק דוד: היום אנחנו ב-2018.

<שמוליק דוד: שנית, שר החקלאות התחייב בספטמבר 2016 להסדיר את התחום הזה, ואמר: אנחנו נסדיר והקמנו, הוא לא אמר נקים, הוא אמר הקמנו ועדה שתקבע תוך שבועות את מעמד הגמל כחיה חקלאית.

<שמוליק דוד: מאז חלפו שנה וחצי.

איתן כבל: תודה, העניין ברור.

<שמוליק דוד: ואותו שר חקלאות יושב במקומו והדבר הזה לא נפתר.

חיים ילין: כבר אמרנו את זה.

<שמוליק דוד: עכשיו, אם יהיו שטחי מרעה לגמלים, ממילא - - -

איתן כבל: כבר העניין ברור.

בצלאל סמוטריץ': מה אתה מרוויח מההגדרה הזאת?

חיים ילין: מה אתה רוצה בהגדרות?

<שמוליק דוד: אני אומר, להגדיר את הגמל כחיה חקלאית.

<שמוליק דוד: גמל הוא חיה חקלאית.

חיים ילין: ברור, הוא לא מוגדר.

<שמוליק דוד: מרגע שהוא מוגדר כחיה חקלאית יש לו זכות למרעה.

חיים ילין: בסדר, זה מה שנאמר.

<שמוליק דוד: יש לו זכות הטבות מסוימות, יש לו זכות להתייחסות.

איתן כבל: חבר'ה, תודה.

איתן כבל: בבקשה, גברתי.

<ליאורה עופרי: בתיאום עם חבר הכנסת סמוטריץ ובהסכמת הממשלה לא רלוונטי לכלול בעל חיים, חיות בר וערכי טבע מוגנים.

<ליאורה עופרי: חיות בר, בדרך כלל אין להם בעלים, הם בשטח; ערכי טבע מוגנים, מדובר על רכיכות, סרטנים, דגים, לא רלוונטי.

<ליאורה עופרי: למען הסר ספק, מוצע להחריג חיות בר וערכי טבע מוגנים.

איתן כבל: אין בעיה.

איתן כבל: זה ברור.

<מרב תורג'מן: אבל זה לא נמצא בהגדרות.

איתן כבל: גברתי צודקת.

<ליאורה עופרי: צריך רק לחדד את זה.

איתן כבל: איך אומרים, המובן מאליו גם מוטב שייאמר.

<מרב תורג'מן: אם כך, אדוני, למעט חיות בר וערכי טבע מוגנים.

<ליאורה עופרי: אני אתן לך את זה, לפי חוק להגנת חיית הבר.

איתן כבל: סליחה, אני רוצה לסיים את זה.

איתן כבל: מי שיפריע לי, חברי הכנסת, גם אתכם אני אוציא אם תפריעו לי.

איתן כבל: אני חייב לסיים את זה, ברשותכם.

איתן כבל: הטענה שאתה מעלה, אני מקבל אותה, אני לא אכניס אותה פה.

איתן כבל: אם לא נצליח לסכם את זה בין הקריאה הראשונה לבין הקריאה השנייה והשלישית אני אעשה הכול כדי שההצעה שלך תכנס.

<שמוליק דוד: תודה.

<אפרת אביאני: אפשר רק להתייחס לסוגיה הזאת?

איתן כבל: כן, בבקשה, גברתי.

<אפרת אביאני: בקשר להגדרה של גמל כבעל חיים חקלאי, זה איזשהו מושג כזה שמשתמשים בו, אבל אין לו באמת משמעות משפטית.

איתן כבל: עורכת-הדין אביאני, עזבי את זה.

איתן כבל: אני רוצה להבהיר את הדבר.

<אפרת אביאני: זאת החלטה של הרשות.

איתן כבל: תרשי לי, מה שאני אומר בעצם כשאמרתי להכניס, זה לא מספיק שאני אכניס, אבל אם הכנסתי זה כאבן שאין לה הופכין.

איתן כבל: בסופו של עניין אנחנו רוצים להתכתב עם מה שביקש חבר הכנסת ושר החקלאות שלום שמחון, גם כשהוא היה כדי לקדם את התהליך הזה.

איתן כבל: בין לבין, חבר הכנסת סמוטריץ, אתה שומע, ננסה גם לזה לתת את המענה כחלק מאותו מכלול, כי הנקודה הזאת היא נקודה נכונה, וראיתי אותה בתוך החומרים שהונחו בפנינו.

<אפרת אביאני: אני רק רוצה לציין שההגדרה של ענף כענף חקלאי יש לה משמעויות תקציביות - - -

איתן כבל: אני יודע, לכן אני - - -

חיים ילין: העבירו חקיקה על העז השחורה עכשיו, זה אותו דבר.

איתן כבל: עורכת-הדין אביאני, גברתי, כדי שהדברים יהיו ברורים, בואו לא נרד או נעלה ברזולוציות.

איתן כבל: יקירי, אנחנו כבר בתוך ההקראה.

טלב אבו עראר: להשמיע רק כמה מילים.

איתן כבל: אנחנו חייבים לסיים.

איתן כבל: אני אתן לך בסוף.

טלב אבו עראר: אם אפשר עכשיו בדקה.

חיים ילין: אחרי ההצבעה.

טלב אבו עראר: אני לא אפריע.

איתן כבל: בבקשה.

טלב אבו עראר: תודה לך, מכובדי היושב-ראש, תודה למשתתפים בישיבה הזאת.

טלב אבו עראר: אני רוצה להגיד ש"רגבים" לא ינצחו אותנו.

חיים ילין: עזוב את זה, הם לא דיברו היום בכלל.

טלב אבו עראר: אני רואה שסמוטריץ, שהוא מייצג את "רגבים", במקום לחשוב - - -

חיים ילין: עזוב, עזוב.

איתן כבל: אל תענו.

טלב אבו עראר: במקום לחשוב, לשמור על מקורות פרנסה של הבדואים בנגב אני מתכוון, ולמצוא ולהשיג שטחי מרעה לגמלים ולבעלי החיים שם, שהם מקור הפרנסה שהיה אז וגם ממשיך להיות מקור פרנסה ראשי ועיקרי, באים וחונקים, באים ומסמנים, באים וכל מיני.

טלב אבו עראר: זה עניין פוליטי מובהק, לא עניין מקצועי בכלל.

רועי פולקמן: לא היית בדיון, זה לא עניין פוליטי.

נורית קורן: זה לא נכון.

טלב אבו עראר: אל תפריע לי.

<קריאות: - - -

איתן כבל: סליחה, חבר'ה.

טלב אבו עראר: אל תפריע.

טלב אבו עראר: זה המצב בדיוק, זה המצב.

נורית קורן: אבל זה לא נכון.

איתן כבל: נורית, אני לא ארשה לכם.

טלב אבו עראר: כי כל יום - - - סמוטריץ, כדי לחוקק חוקים ולחנוק את האזרח הבדואי.

איתן כבל: תודה, תודה.

בצלאל סמוטריץ': איתן, אם הוא הצליח להעלות לי חיוך על הפרצוף בבוקר הזה, זה לא עניין של מה בכך.

איתן כבל: בצלאל, תודה.

טלב אבו עראר: תחייך, חדשות, אתה רציני כל הזמן היית - - -

איתן כבל: טלב, טלב, תודה.

חיים ילין: מדברים פה על חיי אדם, על מה אתה מדבר?

נורית קורן: לא הייתה תאונה.

טלב אבו עראר: תמצא שטחי מרעה, תביא שטחי מרעה ותגדרו אותם, זה הפתרון.

<קריאות: - - -

איתן כבל: די, חברים יקרים.

איתן כבל: סליחה, טלב.

טלב אבו עראר: זה הפתרון.

איתן כבל: סליחה, טלב, אפשרתי לך, כיבדתי אותך, תכבד אותי.

טלב אבו עראר: טוב.

איתן כבל: אני אומר את זה ככה, ואני אומר את זה לחברי הכנסת, אתם לא יכולים לאחוז בחבל בשני קצותיו, גם לגרום לי שאני אעביר את הצעת החוק היום ואין לי זמן, וגם לבלבל לי את המוח.

איתן כבל: הבנו, אמר, הכול בסדר, מתקדמים, לא התחלנו את המושב הזה ואת הדברים היום.

איתן כבל: בסדר?

איתן כבל: מי שיפריע לי, לא משנה מי עכשיו, אני מוציא אותו.

איתן כבל: תודה רבה.

איתן כבל: אני רוצה להצביע.

איתן כבל: כן, גברתי.

<מרב תורג'מן: בהמשך להגדרת "בעל חיים", ואנחנו כהצעת המשרד לאיכות הסביבה נחריג את "למעט חיות בר וערכי טבע מוגנים" לפי החוקים הרלוונטיים שאנחנו נפנה אליהם, יש פה הסמכה לשר לקבוע בעלי חיים.

<מרב תורג'מן: ההסמכה לא תהיה בהגדרה, היא תהיה כהוראה אופרטיבית נפרדת, אז אני מבקשת לנסח את ההסמכה.

איתן כבל: בסדר גמור.

<מרב תורג'מן: ואני אמשיך להגדרה הבאה?

איתן כבל: כן, בבקשה.

איתן כבל: תודה רבה.

איתן כבל: בהתייחס גם להערה שהערתי לנציג של "שתיל", מי בעד?

איתן כבל: ירים את ידו.

איתן כבל: תודה רבה.

איתן כבל: מי נגד?

איתן כבל: מי נמנע?

איתן כבל: בעד – 7

איתן כבל: נמנעים – אין

איתן כבל: תודה רבה.

איתן כבל: אחד נגד, אין נמנעים.

איתן כבל: הסעיף אושר.

<אפרת אביאני: למה מרכז הרישום מתייחס רק לגמלים?

<מרב תורג'מן: "מרכז רישום גמלים".

רועי פולקמן: כרגע החוק הגדיר את זה לגמלים.

חיים ילין: מה את מציעה?

איתן כבל: לא, תן לי.

איתן כבל: עורכת-הדין אביאני, בהנחה שאתם תביאו, אבל אם לא תביאו, בין קריאה ראשונה לשנייה ושלישית אני אבקש לבחון גם את העניין הזה שזה לא רק עניין שנוגע לגמלים, אלא לבעלי חיים שהם לא תחת ההגדרה שהציגה אותה נציגת המשרד להגנת הסביבה.

<לאה ורון: חבר הכנסת טלב אבו עראר הצביע, יצביע במקום ג'מאל זחאלקה.

איתן כבל: בבקשה.

<מרב תורג'מן: צריך להיות פה חזקה, צריך להיות פה – שוב, זה לא מספיק.

איתן כבל: תעירי את ההערות שלך כדי שאנחנו נדע.

<מרב תורג'מן: זה לא מספיק "בעלות", צריך להיות פה גם מידע על חזקה כדי להטיל את אותה אחריות פלילית.

<קריאה: זה מספיק.

בצלאל סמוטריץ': למה?

בצלאל סמוטריץ': גם באוטו זה בעלות.

איתן כבל: תנו לי, אף אחד עכשיו לא מדבר.

איתן כבל: הרי יש כאן עניין שצריך לתת עליו את הדעת.

איתן כבל: אינני יודע האם הדברים שהיועצת המשפטית שלי אומרת הם החלוטים או ההערות שמבקשים לומר נציגי הממשלה.

איתן כבל: מה שאני מבקש, אני חוזר ואומר, בין הקריאה הראשונה לבין הקריאה השנייה והשלישית השאלות האלה, האם צריך להוסיף את הדברים שגברתי אומרת - - -

<מרב תורג'מן: כן.

איתן כבל: זה לא חשוב, עזבי, הרי ממילא הם מתכוונים להביא תקנות.

<יפעת רווה: זה ברור.

איתן כבל: בסדר גמור.

איתן כבל: לכן אני אומר שאינני פוסל לא את הדברים שאתם אומרים, ולא את הדברים שהיא אומרת, אני רק רוצה להניח אותם על השולחן כדי שנדע שיש טענה שצריך לעסוק בה.

<מרב תורג'מן: אז כמובן שמכיוון שזה נוסח שאני רואה אותו לראשונה תוך כדי הקראה, אז יש לי שאלות שהייתי בוחנת אותם.

סעיד אלחרומי: גם אנחנו איתך.

איתן כבל: הכול בסדר.

איתן כבל: חברות וחברים, לכולנו יש שאלות ועניינים, אבל כיוון שאני לא רוצה לריב עם השומר, אני רוצה עכשיו את העניין, והעניין הוא שעד עוד עשר דקות אנחנו אחרי ההקראה.

איתן כבל: תודה, גברתי.

איתן כבל: מי בעד סעיף 2?

בצלאל סמוטריץ': הצבעת כבר על ההגדרות.

בצלאל סמוטריץ': הצבענו.

<לאה ורון: זה חלק מסעיף 2.

איתן כבל: על סעיף 2 הצבעתי, צודקת.

איתן כבל: 3.

<מרב תורג'מן: זה צריך להיות חלק נפרד, זה רק המספור.

<מרב תורג'מן: עכשיו אני רואה שהמספור שונה.

בצלאל סמוטריץ': אז נצביע עליו.

<מרב תורג'מן: זה יהיה סעיף 3, תצביע בנפרד.

איתן כבל: תודה.

איתן כבל: מי בעד סעיף 3 עם ההערות והתוספות שנדון בהם בין הקריאה הראשונה והשנייה?

איתן כבל: בהנחה שמשרד החקלאות אולי לא יביא, אני רק צריך להגיד לפרוטוקול.

איתן כבל: בעד – 6

איתן כבל: נמנעים – אין

<מרב תורג'מן: המספור בסעיפים הבאים ימוספר ויתוקן בהתאמה.

<מרב תורג'מן: אם כך – שיבוב תת-עורי - -

<לאה ורון: יהיה סעיף 4.

<מרב תורג'מן: ימוספר כסעיף 4.

איתן כבל: ברשות

איתן כבל: כם, אני רוצה להעיר – אני אאפשר לך, גברתי – חברות וחברים, אני יודע שיש מחלוקת גדולה בשאלה הזאת.

איתן כבל: יש מחלוקת האם זה נכון לשים שבב תת-עורי או לשים שבב באוזן.

רועי פולקמן: למה?

רועי פולקמן: איזו מחלוקת?

רועי פולקמן: זה ברור שבאוזן זה לא עובד.

<קריאות: - - -

איתן כבל: חברות וחברים, אינני פותח את הדיון.

רועי פולקמן: איזו מחלוקת?

איתן כבל: סליחה, חבר הכנסת פולקמן, אינני פותח את הדיון.

איתן כבל: אני רק מניח את שתי החלופות האלה או לחלופין אם יבואו לקראת הקריאה השנייה והשלישית כאן בוועדה ויסתבר שיש עוד חלופת סימון אחרת, שאולי מי מאיתנו לא חשב או לא מכיר אותה, שיהיה אפשר אולי להתכנס סביבה, יכול להיות.

איתן כבל: אינני אומר.

איתן כבל: לכן, אפשר אחת מן השתיים, חבר הכנסת אלחרומי, אם אתה רוצה להעלות הצעה שלך שבה אנחנו נצביע מי בעד ונגד – אני לא מציע לעשות את זה.

איתן כבל: אני מציע שאנחנו נצביע על הסעיף כפי שהוא כשאני מודיע מראש לפרוטוקול ואומר שאנחנו במסגרת הקריאה השנייה והשלישית נביא את החלופות, ונצביע על החלופות השונות כפי שיוגשו או על-ידי משרדי הממשלה או על-ידי חברי הכנסת, או שניהם גם יחד.

איתן כבל: אני מבקש שכל אשר אמרתי ייכתב בדברי ההסבר כדי שיהיה ברור שזה לא נושא חדש.

חיים ילין: כבוד היושב-ראש כבל, הערה לא לחקיקה, זאת הטכניקה, אני חושב שאנחנו נצטרך - - -

סעיד אלחרומי: זה הכי חשוב בחוק הזה.

סעיד אלחרומי: תאמין לי, הכי חשוב.

חיים ילין: רגע, תקשיבו, אני חושב שאנחנו צריכים להוסיף פה - - -

סעיד אלחרומי: ויכולתי עכשיו להסכים עם כל הסעיפים אם אנחנו מסתדרים על הסעיף הזה.

חיים ילין: בגלל ההיבט הפלילי והאחריות הפלילית שיש בחקיקה, אני חושב שאנחנו צריכים להוסיף את דגימות ה-DNA של הגמלים, ואם זה לא יקרה יהיה לנו קשה בבתי המשפט.

חיים ילין: אני אומר את הדברים האלה, כי השבב עצמו לבד עדיין לא הוכח שאנחנו יכולים לבוא ולעשות.

חיים ילין: אני שאלתי את השאלה, יש 3,500 בעלי חיים, זה כל מה שיש, אנחנו מדברים על ה-DNA.

איתן כבל: הבנתי.

חיים ילין: אני מדבר על שהובטח והיה כבר דיון פה, ושום דבר לא קרה בנושא הזה.

איתן כבל: תודה.

טלב אבו עראר: איתן, על סעיף 3 יש לי.

איתן כבל: בבקשה.

טלב אבו עראר: לסעיף 3 אני מתנגד, ובמקום סימון בעלי החיים, הקצאת שטחי מרעה לגמלים.

איתן כבל: זה בסדר גמור.

איתן כבל: כן, אדוני.

איתן כבל: רק אל תרחיבו, אני יודע בדיוק מבלי להיכנס לתוך זה.

<תמיר גושן: אני אנסה לקצר.

איתן כבל: הבעיה לא בלקצר, ליבת העניין, וזאת כאן ליבת העניין, כמובן שנרחיב עליה ולא נעשה אותה שלא בדיון מעמיק ובוודאי מקצועי.

איתן כבל: אבל, בבקשה, אדוני.

<תמיר גושן: אני רק רוצה לסבר את האוזן לחברי הוועדה הנכבדים.

<תמיר גושן: נושא הסימון בשבב הוא לא עניין של מה בכך, ומי שאומר ששבב באוזן לא עובד, רק לסבר את האוזן, כל הבקר בישראל מסומן בשבב.

רועי פולקמן: מה גובהו של עז לעומת גובה של גמל.

שרן השכל: אבל אנחנו שומעים שזה לא עובד, אומרים שהם חותכים את האוזן אחרי התאונה.

<קריאות: - - -

איתן כבל: חברים, אני לא פתחתי את הדיון, הוא איש המקצוע.

איתן כבל: בבקשה.

<תמיר גושן: צריך לזכור שלסימון יש עוד מטרות מעבר לזיהויי בעל חיים שהשתתף בתאונת דרכים.

<תמיר גושן: אם המטרה היא זיהויי של בעל חיים שהיה מעורב בתאונת דרכים יש עוד דרכים לעשות את זה, כמו שהציע חבר הכנסת ילין, נושא של זיהויי גנטי.

רועי פולקמן: שיביאו לקריאה שנייה ושלישית הצעות אחרות.

חיים ילין: לא, זה לא - - -

איתן כבל: ששש.

<תמיר גושן: מעבר לכך, גם לסימון תת-עורי יש חסרונות, וצריך לזכור שמעט העבודות שנעשו בעולם הראו שגם בסימון תת-עורי 5% אחרי שלוש שנים לא עובד.

איתן כבל: יקירי, תודה.

רועי פולקמן: למה?

איתן כבל: סליחה, עמדה מקצועית מכובדת, אנחנו בוודאי נרחיב בה.

איתן כבל: אני רק אומר, גם אומר חברי חבר הכנסת סמוטריץ, אתה ואני נבוא בדברים כדי לראות, הרי הסימון הוא לא משאת נפש.

רועי פולקמן: ברור, הוא אמצעי.

איתן כבל: זה לא יותר מאמצעי.

איתן כבל: אם יסתבר שזה לא האמצעי הטוב ביותר, היעיל ביותר, יש אמצעים טובים ממנו, בוודאי שנחפש להתכתב עם הגישות והשיטות היותר טובות והיותר נכונות.

טלב אבו עראר: הסימון כאן בא להעניש את הבעלים.

איתן כבל: לא.

חיים ילין: לא בא להעניש, בא לתת אחריות.

שרן השכל: לקחת אחריות על בעל החיים שלך.

איתן כבל: חבר'ה, חברים.

איתן כבל: תודה רבה.

איתן כבל: עוד ניפגש ונדבר.

טלב אבו עראר: - - - זה לא מסלול טוב בכלל, יש בעיה עם זה.

טלב אבו עראר: יש בעיה.

איתן כבל: אנחנו כבר יודעים שזה יעלה כסף.

<תמר לוי בונה: הצעת החוק כפי שהיא מנוסחת כעת היא הצעת חוק תקציבית עם עלות של בין שלושה לשבעה מיליון שקלים.

<תמר לוי בונה: עיקר העלות תהיה בכוח האדם, וזה כמובן תלוי במידת ההתנגדות בשטח, כשכמובן יש גם עלויות - - -

איתן כבל: כמה עולה לאוצר לשלם כסף על הרוגים?

בצלאל סמוטריץ': אני לא הבנתי, סליחה.

איתן כבל: סליחה, בצלאל.

בצלאל סמוטריץ': בשם מי את אומרת את זה?

איתן כבל: האוצר.

בצלאל סמוטריץ': בשם מי את אומרת שזה תקציבי?

בצלאל סמוטריץ': אני אבקש את הפירוט.

איתן כבל: בצלאל.

בצלאל סמוטריץ': אין לך סמכות לבוא ולהשפריץ פה איזה השפרצה חסרת משמעות, אין פה כוח אדם בתשלום.

איתן כבל: בצלאל, בצלאל.

בצלאל סמוטריץ': אני כתבתי את זה.

איתן כבל: בצלאל, אתה עכשיו תשתוק.

בצלאל סמוטריץ': אני אביא 50 ח"כים - - -

איתן כבל: בצלאל, אתה תשתוק.

בצלאל סמוטריץ': אני אביא כי כולם - - -

איתן כבל: בצלאל, אתה תשתוק, אתה לא תדבר לפקיד ככה גם אם הדברים שלו לא מוצאים חן בעיניך, שמעת אותי?

איתן כבל: לא יהיה.

בצלאל סמוטריץ': מה?

בצלאל סמוטריץ': מה אמרתי?

איתן כבל: לא מדברים כך.

איתן כבל: מה שאני אומר לגברתי, מבחינתי זה יותר ממה שאומר בצלאל, בכל הכבוד, עזבי שאני מכיר את השליפות האלה, בין שלושה לחמישה, למה לא בין שלושה לעשרה?

איתן כבל: מה שאני מנסה להגיד זה את הדבר הבא, כדי שאנחנו נסכם את הדברים האלה, המחיר שהמדינה נאלצת לשלם למשפחות שיקירם נהרג בתאונת דרכים או בכל התאונות שמתבצעות - - -

חיים ילין: זה לא היא, זה רשות הביטוח.

איתן כבל: סליחה, מה שאני מבקש ממך, גברתי, אני לא חושב שבשלב הזה אנחנו עדיין – זה לא הוגן, כי מה שאת עושה עכשיו, נעביר את זה על הראש שלכם.

בצלאל סמוטריץ': נביא 50-50.

איתן כבל: אני יודע להעביר את זה.

איתן כבל: רק מה?

איתן כבל: אל תהפכו את הכלי הזה לכלי חסר משמעות.

איתן כבל: אני התחייבתי שבכל מקרה לקראת הקריאה השנייה והשלישית אנחנו עוד נקיים את הדיון המעמיק, הרחב, המקצועי, שאם נידרש גם לעלויות כספיות כאלה ואחרות, בוודאי שנביא אותן כחלק מהחקיקה המוסדרת בהסכמה ובתיאום עם האוצר.

איתן כבל: לכן זה לא יהיה נכון, אני אומר לך, תעשי עם זה מה שאת רוצה, אני אומר שזה יהיה בתיאום איתכם.

איתן כבל: לכן, אינני רוצה לייצר מצב שבו אני נדרש פה לרוב מיוחד, כי זה גם לא נכון לכם.

בצלאל סמוטריץ': נציג של השר?

בצלאל סמוטריץ': של מי?

<תמר לוי בונה: דבריי נקטמו קצת בטרם עת.

<תמר לוי בונה: אם כל כוח האדם יובא מתוך כוח האדם הקיים של משרד החקלאות - - -

בצלאל סמוטריץ': פתחנו במונח ראש קטן.

איתן כבל: תן לי.

בצלאל סמוטריץ': בסדר, עזוב, זה יהיה תקציבי - - -

איתן כבל: בצלאל, שתוק כבר, תן לי לנהל את הדברים, לקדם אותם.

איתן כבל: תגיד, מה אתה עושה לי פה?

איתן כבל: חפירות 1914?

איתן כבל: תן לי להתקדם.

איתן כבל: נו, באמת, כל אחד כאן נהיה יודע איך לנהל את הדברים.

בצלאל סמוטריץ': אין בעיה.

בצלאל סמוטריץ': איתן, מה אתה רוצה, נו, תתקדם.

איתן כבל: אני אומר, ברשותך, את הדבר הבא, אני מבקש לומר שהדברים יובאו בתיאום.

איתן כבל: מבחינתי אם זה בתיאום אז אני לא נדרש לרוב מיוחד, זה הכול.

איתן כבל: תן לי להתקדם עכשיו.

<מרב תורג'מן: זה חייב להיות חד-משמעי.

<מרב תורג'מן: האם האוצר טוען שהצעת החוק הזאת עלותה מעל שישה מיליון שקלים בשנה?

<מרב תורג'מן: זאת השאלה.

<מרב תורג'מן: אלה דברים שצריכים להיכתב בדברי ההסבר.

איתן כבל: גברתי, אני מבקש שזה יובא בתיאום איתכם, ובין הקריאה השנייה והשלישית אנחנו נשקול את השאלות התקציביות.

איתן כבל: אם לא, נביא את זה על הראש שלכם, זה יהיה מביך, ואני אכנס בכם בעניין הזה.

בצלאל סמוטריץ': אין פה קואליציה אופוזיציה.

איתן כבל: שנייה, אל תפריע לי.

חיים ילין: יהיו לנו 80 ח"כים פה.

נורית קורן: גם צריך לשאול כמה עולה היום לשבב.

איתן כבל: חברים, אני מדבר שוטף.

איתן כבל: אני מבקש ממך, את יכולה להישאר בנוסח הקיים.

איתן כבל: אני פונה אלייך ומבקש ממך לשנות את הנוסח כך שזה ייעשה בתיאום איתכם, בוודאי לקראת הקריאה השנייה והשלישית.

איתן כבל: זה מה שאני מבקש כדי שהדברים ייעשו בצורה מכובדת.

איתן כבל: כמובן שזה לא אישי כלפייך, את פשוט פה נציגת המשרד.

איתן כבל: להביא את זה עם 50 או 60 ח"כים - - -

איילת נחמיאס ורבין: זאת לא בעיה.

איתן כבל: זאת לא בעיה.

איתן כבל: זאת לא השאלה.

בצלאל סמוטריץ': מה פתאום, אתה גם לא צריך את זה, שר שיבוא ויגיד שזה על דעת הממשלה וגמרנו.

איתן כבל: נכון.

בצלאל סמוטריץ': וגם את זה אני לא צריך.

בצלאל סמוטריץ': הם עושים צחוק מעצמם, אגף התקציבים.

איתן כבל: די, די.

<תמר לוי בונה: אם ניתן להבהיר שלא יהיו תוספות של כוח אדם במסגרת - -

בצלאל סמוטריץ': לא ניתן להבהיר שום דבר.

<תמר לוי בונה: - - הצעת החוק הזאת, אז כמובן שלא נתנגד.

<תמר לוי בונה: כי עיקר ההוצאות יהיו הוצאות על כוח אדם.

בצלאל סמוטריץ': אנחנו לא עובדים אצלם.

נורית קורן: כשעושים את זה פרטי - - -

איתן כבל: גברתי, תודה רבה.

איתן כבל: אמרת את שלך, זה מובן.

בצלאל סמוטריץ': אנחנו נוריד כוח אדם מאגף תקציבים באוצר ונעביר אותו לפיקוח, תאמין לי, הם יעשו פחות נזקים שם ויותר תועלת במשרד החקלאות.

איתן כבל: סמוטריץ, סמוטריץ.

איתן כבל: חברות וחברים.

<תמר לוי בונה: אני אחזור אליכם.

איתן כבל: תודה, אבל בדקה-שתיים הקרובות.

איתן כבל: תודה רבה.

<יוסי וולפסון: איתן, אין לנו נוסח מולנו, לכן ההצתה המאוחרת.

<יוסי וולפסון: אני חושב שכדאי לשקול פיקוח פרלמנטרי, בקרה פרלמנטרית על ההכרזה על בעלי חיים נוספים.

איתן כבל: בוודאי, זה בסדר גמור.

<יוסי וולפסון: אז אולי כדאי להכניס את זה - - - אחד הנושאים שישקלו.

איתן כבל: לקראת הקריאה השנייה והשלישית, גברתי תרשום, גם את זה נבחן.

<יוסי וולפסון: זה נושא חשוב.

איתן כבל: תודה.

איתן כבל: סעיף 4, עוד לא הצבענו עליו.

<מרב תורג'מן: אדוני, עוד לא הצבענו עליו, אבל הכוונה הייתה לרשום בדברי ההסבר שהוועדה תבחן בהכנה לקריאה שנייה ושלישית את החובה לסמן בשיבוב תת-עורי או בשבב אחר או כל אופציה אחרת.

איתן כבל: או כל אופציה אחרת.

בצלאל סמוטריץ': שתענה על התכלית של הצעת החוק.

איתן כבל: שתענה על התכלית שלשמה מחוקק החוק.

בצלאל סמוטריץ': בדיוק.

איתן כבל: תודה.

איתן כבל: מי בעד הסעיף?

איתן כבל: ירים את ידו.

<מרב תורג'מן: אדוני, הייתה לי עוד שאלה.

איתן כבל: בבקשה.

איתן כבל: סליחה, עוד לא סגרתי את ההצבעה.

<מרב תורג'מן: השאלה לגבי מי יוסמך לכך על-ידי מנהל השירותים הווטרינריים?

<מרב תורג'מן: האם מדובר בווטרינרים, מדובר בכל אדם?

<מרב תורג'מן: יש איזשהם היבטים - - -

רועי פולקמן: יוסמך לעשות מה?

<מרב תורג'מן: לסמן.

רועי פולקמן: מי היום מוסמך לסמן?

<קריאות: - - -

איתן כבל: חברות וחברים, אני עונה.

איתן כבל: משרד החקלאות בהכנה לקריאה השנייה והשלישית יודיע לנו, כיוון שזה בתחום סמכותו, מי הגורם המוסמך לבצע את הסימון.

רועי פולקמן: למה זה שונה מהיום?

שרן השכל: זה משרד הפנים, זה וטרינר רשותי.

שרן השכל: זה של הרשות המקומית.

איילת נחמיאס ורבין: משרד החקלאות אמון על זה.

רועי פולקמן: משרד החקלאות יקבע בתקנות.

איתן כבל: למה אתם חופרים לי?

איתן כבל: כולה רציתי להגיד שבין הקריאה הראשונה לבין השנייה והשלישית הגורם הממשלתי המוסמך יודיע לנו מי יהיה אחראי לעניין.

בצלאל סמוטריץ': אז אני מבקש עוד דבר בדברי ההסבר לקראת קריאה שנייה ושלישית, אנחנו נצטרך לשקול סנקציות שיחייבו את הסימון.

בצלאל סמוטריץ': הרי קבענו לסמן, מי שלא יסמן?

בצלאל סמוטריץ': אין חזקה?

בצלאל סמוטריץ': לא יודע, אנחנו נסתמך - - -

איתן כבל: כיוון שמדובר בעניין שיש לו השלכות פליליות.

בצלאל סמוטריץ': לא, פלילי הוא רק מי שרשום.

איתן כבל: לא.

בצלאל סמוטריץ': איך אני מכריח אותו להירשם?

בצלאל סמוטריץ': הוא לא יבוא לווטרינר.

בצלאל סמוטריץ': אני חייב לתת סנקציה שאומרת: מי שלא בא תוך חצי שנה - - -

איתן כבל: זה מה שהם רוצים להסדיר בתקנות.

<מרב תורג'מן: הם רוצים להסדיר את זה בתקנות.

בצלאל סמוטריץ': בסדר, אין בעיה.

<מרב תורג'מן: התקנות הן עונשיות.

איתן כבל: העניין הזה יוסדר.

סעיד אלחרומי: היום כל הגמלים מסומנים, כולם, יש סימון, יש גם - - -

בצלאל סמוטריץ': יש סימון, ולכן יושב פה אדם במקום לשבת בכלא, יושב פה אצלנו.

איתן כבל: תודה.

איתן כבל: הלאה.

איתן כבל: אני מעלה להצבעה את סעיף 4 עם התוספות, השינויים, כולל דברים שנאמרים בדברי ההסבר, כדי שהעניין הזה יהיה ברור.

איתן כבל: מי בעד? ירים את ידו.

איתן כבל: תודה רבה.

איתן כבל: מי נגד?

איתן כבל: בעד – 7

איתן כבל: נמנעים – אין

איתן כבל: 2 נגד.

איתן כבל: ההצעה עברה.

איתן כבל: כן, גברתי, יש בשורה בפיך?

חיים ילין: זה בדיוק שישה מיליון.

רועי פולקמן: מה, ספרת אוזניים?

רועי פולקמן: איך עשית את זה?

חיים ילין: לא, זה בדיוק.

איתן כבל: ששש, חברים, אנחנו כבר תכף אחרי הזמן, ואני רוצה לסיים.

<תמר לוי בונה: עשינו הרבה הערכות בשבועות האחרונים לקראת הדיון היום.

<תמר לוי בונה: אנחנו מוכנים לעשות ניסיון נוסף להעריך את זה מול משרד החקלאות כדי לוודא את המספרים שהגענו אליהם.

<תמר לוי בונה: היינו איתם בדין ודברים גם לפני זה, אבל אנחנו ננסה לקבל הערכה מוצקה יותר.

איתן כבל: מבחינת

איתן כבל: כם בשלב הזה אנחנו לא מתייחסים לזה כהצעת חוק תקציבית.

<תמר לוי בונה: אז כרגע לא נתייחס, אבל אנחנו משאירים לעצמנו את הזכות לבדוק עד הדיון הבא.

<לאה ורון: תמר, אנחנו מבקשים עד יום רביעי אחר הצהריים לקבל בכתב את העמדה שלכם.

איתן כבל: תודה, גברתי.

איתן כבל: החלטה נבונה, תודה.

רועי פולקמן: ואפשר לסמוך על איתן להמשך.

איתן כבל: סעיף 5, חזקת בעלות.

<מרב תורג'מן: הצעתי לעשות את הסעיף הזה כתיקון עקיף לפקודת התעבורה, אני חושבת שזה יותר נכון.

<מרב תורג'מן: אני מבינה שזאת גם עמדת הממשלה, וככל שהיוזם לא מתנגד והוועדה מסכימה - - -

איתן כבל: בסדר גמור.

איתן כבל: מבחינתנו אם בין קריאה שנייה ושלישית זאת תהיה ההחלטה – כן, גברתי.

<יפעת רווה: קודם כול, באמת הסעיף מוסכם עם המציע, והייתה גם הערה נוספת של המשטרה שחשוב מאוד להוסיף כדי שאפשר יהיה ליישם את זה.

<מרב תורג'מן: נכון.

איתן כבל: עלא כיפאק.

<מרב תורג'מן: רציתי להפנות.

<מרב תורג'מן: אחרי שאקריא את ההוראה אני מציעה שגם נשמע את עמדת המשטרה כדי שנוסיף את זה לסעיף.

<לאה ורון: קודם שעורכת-הדין תורג'מן תקריא את הסעיף.

איתן כבל: אז בבקשה, גבירתי, תקריאי את זה.

<מרב תורג'מן: אם כך, זה יהיה כתיקון עקיף לפקודת התעבורה במספר שנחשוב שזה המקום המתאים מבחינה משפטית, מבחינת הפרק, וזה יהיה כך: ההערה של המשטרה.

איתן כבל: ההערה שלכם, בבקשה.

<דנה ימינחה: הערה קטנה.

<דנה ימינחה: אנחנו חושבים שנכון להוסיף חלופה נוספת מעבר לחלופה של נעברה עבירת תעבורה, חלופה של אירעה תאונת דרכים במעורבות בעל חיים, באמת כדי להגיע לאותם מקרים של שוטטות.

איתן כבל: בסדר גמור.

איתן כבל: אנחנו נעלה להצבעה עם התיקון.

חיים ילין: רגע.

חיים ילין: עוד פעם.

<מרב תורג'מן: זה יהיה או עבירת תעבורה או תאונת דרכים במעורבות של בעל חיים.

רועי פולקמן: הגדרה משפטית רחבה יותר.

איתן כבל: הגדרה משפטית רחבה יותר.

חיים ילין: אני אשאל שאלה, בסדר?

<תמר קלהורה: רק לצורך הפלילי.

חיים ילין: אין אף אחד, עכשיו ניידת עוברת ויש גמל באמצע הכביש, את מבינה שאין תאונת דרכים עכשיו.

<דנה ימינחה: ברור לי לחלוטין.

רועי פולקמן: זאת עבירת תעבורה.

רועי פולקמן: זה בנוסף.

איתן כבל: זה לא סותר.

בצלאל סמוטריץ': אבל זאת עבירת תעבורה.

<קריאות: - - -

<דנה ימינחה: נעברה עבירת תעבורה.

חיים ילין: חבר'ה, הבנתי מהר, נו, יאללה.

איתן כבל: תודה.

איתן כבל: מי בעד?

איתן כבל: עם התוספות והתיקונים.

איתן כבל: תודה רבה.

איתן כבל: מי נגד?

איתן כבל: בעד – 7

איתן כבל: נמנעים – אין

איתן כבל: 2 נגד.

איתן כבל: ההצעה עברה.

איתן כבל: 6.

איתן כבל: אנחנו כמובן בין הקריאה השנייה והשלישית או התקנות, אם יגיעו לפני - - -

<מרב תורג'מן: נדון.

איתן כבל: אני איתך.

רועי פולקמן: שלא נתחיל עם הוראות מעבר.

בצלאל סמוטריץ': אז מה שרק צריך להגיד בדברי ההסבר, שככל שלא יבואו תקנות אנחנו נבחן - - -

איתן כבל: תן לי, תן לי.

חיים ילין: למה?

חיים ילין: זה לא צריך להיות בחקיקה.

איתן כבל: אני רוצה להזכיר לאדוני שנלחמתי קשה להיות יושב-ראש ועדה, אז שלא ייקח לי את העבודה.

איתן כבל: לכן מה שאני רוצה לומר, ברשותכם, שגם העניין הזה של הזמן, אם הוא זמן מספיק להתארגנות, כמובן יידון בין הקריאה השנייה והשלישית.

איתן כבל: מי בעד?

איתן כבל: ירים את ידו.

איתן כבל: תודה רבה.

איתן כבל: מי נגד?

איתן כבל: בעד – 7

איתן כבל: נמנעים – אין

איתן כבל: 2 נגד.

איתן כבל: ההצעה עברה.

איתן כבל: אנחנו מעבירים את זה למליאה לקריאה ראשונה.

איתן כבל: כמובן שהצעת החוק בין ההכנה לקריאה הראשונה לבין הקריאה השנייה והשלישית צריכה לעבור עוד את כל החידודים.

איתן כבל: אני באמת פונה אליכם, עורכת-הדין אביאני, ולמשרדי הממשלה השונים שנמצאים כאן, אני מפציר בכם, באמת מפציר, להביא את הדברים בלוח הזמנים מה שיותר מהר.

איתן כבל: אני אדאג, ואני אומר את זה גם לך, סמוטריץ, שנעשה אפילו פגישה בהקדם כדי לראות שבאמת עורכת-הדין מרב תורג'מן יחד איתנו, הצוות של המשרד, הלשכה, כדי שנראה באמת שהדברים אכן מתכתבים עם הדברים.

איתן כבל: אם לא, נביא את זה עם ההתייחסויות, ההערות המקצועיות שנדרשות מאיתנו להכנה לקריאה השנייה והשלישית.

איתן כבל: בבקשה.

סעיד אלחרומי: שני משפטים.

סעיד אלחרומי: חברים, דיברתי בתחילת הדיון, אנחנו לרוב הסעיפים כאן מסכימים, גם אני כיושב-ראש ועדת ההיגוי של הבדואים בנגב וגם מגדלי הגמלים, עם תיקונים מסוימים מינוריים.

סעיד אלחרומי: לפי דעתי, בחוק אנחנו יכולים כולנו לבוא בהסכמה, ולאשר את החוק הזה בהסכמה כוללת.

ג'מעה אזברגה: עוד משהו אם אפשר.

איתן כבל: כן.

ג'מעה אזברגה: זה לא פותר אותנו מלחפש דרכים חלופיות.

איתן כבל: אמרתי.

איתן כבל: את זה אמרנו כבר בפתיחת הדברים שלי, בוודאי, זה לא בא לבדו.

איתן כבל: משפט אחרון, גברתי.

<מרב תורג'מן: הערה אחרונה.

<מרב תורג'מן: ככל שהוועדה כמובן תראה איך התקנות מתקדמות, יכול להיות שיהיה נכון לעשות את התיקון כתיקון לפקודת מחלות בעלי חיים, הוועדה תבחן את זה בהכנה לקריאה שנייה ושלישית.

איתן כבל: זה כבר דיון מקצועי, נבחן את זה בהכנה.

איתן כבל: תודה רבה לכולכם.

בצלאל סמוטריץ': תודה, איתן.

איילת נחמיאס ורבין: כל הכבוד, כבל.

איתן כבל: וצאו לדרך, ונעשה את העבודה שלנו.

איתן כבל: תודה.

איתן כבל: הישיבה נעולה.